Gasolina hartzeko bermeak | Revista\nGasolindegiak : Gasolina hartzeko bermeak\nAutoa gasolinaz bete dugu, eta bagoaz lehenbailehen etxera edo lantokira; giltza sartu, autoa abian jarri eta… ezin joan. Karranka hots bat entzun dugu lehenik eta sekulako zarata gero; galga kolpean sakatu, burua jiratu eta hantxe dago gure balentria: tutua biltegi-ahotik atera ez, eta kalteak egin dizkiogu autoari bezala gasolina hornigailuari. Eta orain, nork ordainduko ditu kalte horiek? Zerbitzu pertsonalizatua bada, gasolindegiak hartu beharko du bere gain erantzukizuna, baina autozerbitzuko gasolindegia bada, gidariaren errua izango da.\nEgoera hori guk asmatua da, baina behin baino gehiagotan gertatu izango da halakoren bat gasolindegietan, eta beste hamaika gorabehera ere bai, segur aski. Erreklamazio orrietan gero eta kexa gehiago biltzen dituzte gasolindegiek, batzuetan ez dutelako eskaintzen ur edo aire zerbitzurik, eta besteetan ez dutelako izaten zerbitzu osagarririk (denda, kafetegia, garbiketa gunea, konponketa tailerra…). Kexatzea libre da, baina legeak ez ditu beti behartzen zerbitzu horiek eskaintzera. Hiru erregai mota baino gutxiago eskaintzen dituzten gasolindegiek ez dute zertan eduki ura edo airea ematen duten tresnarik. Gainerako zerbitzu osagarriei dagokienez, berriz (olio aldaketa, ordezko atalak, jatetxea…), legeak dio autonomia erkidegoko legedi berezien menpe daudela, eta honako atal hauetako xedapenek arautzen dituztela: publizitatea, prezio markatzea eta kontsumitzaileen babes orokorra.\nGasolindegiaren jabeak erabakitzen\ndu autozerbitzua eman ala ez baina\nkarteletan argi jarrita etorri\nbehar da informazio hori\nEz, hori adieraztea ez da legezkoa, kontsumitzaileak eta erabiltzaileak babesteko arau orokorren aurkakoa da. Beraz, halako kartelen bat daukan gasolindegiren batean kalterik sortzen bazaigu, berehala ekin behar diogu erreklamazio jartzeko prozesuari. Nafarroan, esaterako, honako adierazpen hauek jartzera behartuta daude zerbitzu horiek (“aukerazko” deitzen diete zerbitzu horiei): nola funtzionatzen duten, eskaintzen dituzten zerbitzuek zer tarifa dauzkaten eta zein ordainketa-modu onartzen dituzten. Hango arauak berariaz esaten du Kontsumitzaileen Legearen aurkakoa dela kartelak jartzea esanez gasolindegiak inolako erantzukizunik ez duela hartuko bere gain.


Belosoko oinzubia - Wikipedia, entziklopedia askea.\n1911ko apirilaren 11\nBelosoko oinzubia edo Burlatako oinzubia Nafarroako Iruñea eta Burlata oinzubi bat da.\n1911ko apirilaren 11an eraiki zen, Iruña—Zangoza burdinbidearen zati zen.\nGaur egun, N-121-A errepidearen zati zen, Iruñearen eta Burlataren arteko komunikazioak ziurtatuz.\nBeste garai batzuetan, Burlatako zubia deitzen zen. XIX. mendearen erdialdean eraiki zen, Baztandik zihoan Iparralderako errepiderako sarbidea emateko. Aurrerago, zubia Iparraldera doan Orreaga errepidearen trafikorako ere erabili zen, XIX. mendearen amaieran egin zena. Horrela, zubi horrek Done Petri eta Magdalenakoak lekuz aldatu zituen, ordura arte Iruñea eta Nafarroako iparraldea lotzen zituztenak.\n1911n bigarren zubi bat martxan jarri zen, hau Iratiko trenaren edo Iruña—Zangoza burdinbidearen eta Iruñetik Uharterako tranbiaren zati zen. 1950eko hamarkadan trenaren gainbeherarekin, zubia automobilistek erabili zuten.\nZubiak lau zirkulazio-errei ditu, bi alde bakoitzean, eta Belosoko erripa Burlatako meandroarekin lotzen dute. Lau zutaberen gainean dago eta, alde batetik, Belosobeitiko bidegurutzeraino (Iruña) eta, bestetik, Burlatako biribilguneraino luzatzen da.\n↑ «Tramo de la Magdalena - Río Arga - Parque Fluvial de Pamplona - Ayuntamiento de Pamplona» www.parquefluvialdepamplona.es (Noiz kontsultatua: 2020-05-28).\nBelosoko oinzubia. Arga ibaia:Magdalenako zatia. Iruñeko Ibai Parkea\nOrriaren azken aldaketa: 19 uztaila 2021, 14:26.


Iritzia | Hauteskundeen arrastoak itxialdi egoeran | Geuria\nIritzia | Hauteskundeen arrastoak itxialdi egoeran\nItxialdiaren hirugarren asteko igandea. Gaur Eusko Legebiltzarrerako hauteskunde-eguna izan behar zuen, baina Koronabirusaren eraginez azaleratutako krisiak politikan ere eragina izan du. Alderdiek kanpaina hasi zuten, modu apalean bada ere, otsoari belarriak ikusten hasi baitziren. Txinan hasi, Italian azkar zabaldu eta ordurako gurera ere helduta zegoen Covid-19a.\nPosta bidezko botoa emateko informazio-orria / Geuria\nAspaldi uko egin zioten kanpainari alderdiek. Hala ere, gure kaleetan agerikoak dira deitutako eta atzeratutako hauteskundeen arrastoak: posta bidezko bozka azaltzeko informazio-orriak edota alderdi bakoitzak bere kartelak jartzeko panelak, besteak beste. Eta etxeetara ere sartu zitzaizkigun hauteskundeak. Alderdiek euren ohiko gutunak bidali ez badituzte ere, errolda-txartelak heldu ziren.\nCovid-19aren inguruko informazio kalean bertan / Geuria\nHoriek horrela, osasun krisi egoeran, krisi ekonomikoa ere gainean dugu. Batek ez dio besteari lekua utziko, denak batera daramazkigu gurekin, eta luze emango duela ematen du. Hauteskundeen data atzeratzea erabaki zuten alderdiek, eta agerikoa da azken asteotan politikaren hizka-mizkak moteldu direla. Agian ona da komunikabideotan politikaren ohiko adierazpen-trukeak ez ikustea, agian egunotan beharrezkoa den politika egiten ari diren seinale. Izan ere, mugetara eramaten gaituzten egoera hauek gu guztion izaera agerian jartzen dute: nolakoak garen, zein erabaki hartzen ditugun eta zer egiteko prest gauden.\nSailkatuta: Hauteskundeak, Koronabirusa, Politika, Portada\n29 koronabirus gaixo berri diagnostikatu zituzten atzo Hego Uribe eskualdean\nHiru alta eman dituzte Galdakao-Usansolo Ospitaleko ZIUn


Eusko Jaurlaritzako aurrekontuetan gastu sozialak gero eta pisu txikiagoa du | LAB SINDIKATUA\nEkintza Soziala Eusko Jaurlaritzako aurrekontuetan gastu sozialak gero eta pisu txikiagoa du\nEusko Jaurlaritzako aurrekontuetan gastu sozialak gero eta pisu txikiagoa du\nEragile sozial desberdinek deituta 2016ko aurrekontuak antisozialak direla salatu dugu gaur Gasteizen. Eusko Jaurlaritzaren 2016rako aurrekontuetan ez dago egoera aldatzeko inolako asmorik, eta alternatibaren bidea jorratu beharrean, jendarteari bizkarra ematen dio. Ez diote etorkizunari begiratzen, eredu sozial eta ekonomiko sendo bat eraikitzeko aukera baztertzen ari dira, herritar zein ordezkari sozial eta sindikalak alde batera utziz.\n• EAJk ez du interesik murrizketa sozialei buelta emateko. Gastu publikoa mugatzeko bere konpromisoa berresten du egungo gobernuak, eta jarraipena ematen dio prestazio sozialen eta oinarrizko zerbitzu publikoen kontra Patxi Lopezen legegintzaldian hasitako higatze estrategiari. Azken batean, exekutibo jeltzalearen planteamendua indarrean dauden aurrekontuak luzatzea bezala da, maniobrarako tarte txikia uzten duelako zerbitzu publikoen kalitatea hobetzeko, gure jendarteak dituen gero eta beharrizan handiagoei aurre egiteko edo suspertze ekonomikoa eta enplegua bultzatzeko.\n• Gastu sozialak gero eta pisu txikiagoa aurrekontuan. Hala ere, 2016an murrizketa nabarmena emango da gastu sozialetara bideratutako aurrekontuan. Zehazki, 2015ean gastuen aurrekontu osoaren %68,6 zegoen gastu sozialera bideratuta, datorren urterako portzentaia hau %67,6ra jaitsiko delarik. Gastu sozialak 2015eko aurrekontuetan zuen pisu berdinari eusteko bakarrik, beharrezkoa izango zen 108 milioi gehiago inbertitzea eduki sozialeko programetan.\n• Gastu soziala gure jendartearen egungo eta etorkizuneko beharren kontrako norantzan ari da garatzen. Aurrekontuen izaera sozialaren eta “pertsonekiko konpromisoaren” aurretik beste lehentasun batzuk daude, hala nola, zorra ordaintzea edo AHTko lanak, inbertsio errealetarako dauden baliabideen %69a pilatzen dutenak.


LOROÑO ABOKATU BULEGOA BILBAO, GETXO, BARAKALDO. BIZKAIA. MADRID\nLOROÑO ABOGADOS » LOROÑO ABOKATUAK BILBO HIRIAN\nLOROÑO ABOKATUAK BILBO HIRIAN\nLoroño Abokatuak Bilbo hirian sortu zen gure bezeroen arazoei irtenbideak emateko bokazioarekin. Gaur egun Bizkaia eta Madrid osoan egiten dugu lan Bilbo, Madrid, Getxo eta Barakaldon ditugun bulegoen bidez. Ezkontza zuzenbidean (dibortzio eta banaketak), trafiko istripuetan kalte ordainen erreklamazioan, lur klausulan, kaleratzeetan, osasun publikoaren kontrako delituetan (droga trafikoa), negligentzia medikoetan eta herentzien banaketan gara trebe, empresei zein partikularrei zerbitzu integrala eskaintzen zuzenbidearen arlo guztietan: zibila, penala, laborala, administratiboa eta merkataritza. Profesionaltasuna, bezeroarekin konpromisua, seriotasuna, integritatea eta onestasuna dira geure ezaugarriak.\nGure helburu nagusia zure lasaitasuna da, horregatik edozein kezkari buruz gomendioa emateko pozik gaude beti.\nBulegoaren premisa bezeroei traturik zuzenena eta pertsonalena eskaintzea da, gu jaso nahi genukeen tratua ematen. Gure helburua erantzun azkarra ematea da, alternatiba guztiak aztertu ondoren, emaitza eraginkorrena eta errentagarriena aukeratzeko.\nAbokatu-bezero erlazioa konfiantza pertsonalean eta aholkularitza profesionalen arretan oinarritzen dugu. Bezeroen eta abokatuen artean erlazio zuzena egotea ezinbestekoa dela uste dugu geure zerbitzu juridikoentzat. Bulegoa osatzen duten partaideak kualifikazio altua eta esperientzia juridiko luzea duten abokatu eta profesionalak dira, gure taldeen zehaztasuna eta erantzun azkarra bermatzen dituena. Kalitatezko zerbitzu juridikoa ematen duen diziplina anitzeko taldea gara.\nLoroño Abokatuak Bilbao Bizkaiaren profesional bakoitzaren curriculumari begira, argi dago gauzak ondo egiteko dugun gaitasuna, bezeroaren arretan perfekzioa bilatzen.\nLoroño Abokatuak Bilbo, Madrid, Getxo eta Barakaldon, aholkularitza zerbitzu globala eskaintzen dugu, geure bezeroen beharrak ulertuz, alternatibak aztertuz eta konponbide hoberena aurkitzeko laguntza emanaz. Gure lana kasuen arreta konstantea du ezaugarri, arriskuak antzemateko eta sahiesteko, kobertura ematen eta ideiak sortzen ditugun bitartean. Oinarrizko araua beti gardenak izatea eta bezeroak informatua egotea da, edozein konfliktu ohartarazteko. Hau da, zerbitzu egokiena eskaintzea maila guztietan.\nUrte guzti hauetan, Loroño Abokatu Bulegoa, arlo oso espezifikoaetan trebe diren beste bulegoekin akordiak ezarri ditu bezeroei arrakasta handien eta prezio baxuena eman ahal izateko.\nBulegoaren inspirazioa bezeroarekin kontaktu zuzena eta informazio periodikoa ematea izan dira, konfliktuak sahiesteko helburuarekin, eta agertzen badira irtenbide azkarrena eta merkeena emateko.


25 lan aurkeztu ziren atzo jokatu zen ageriko hamargarren pintura lehiaketara. — Berbia\n25 lan aurkeztu ziren atzo jokatu zen ageriko hamargarren pintura lehiaketara.\n16, helduen kategorian, 9 gaztetxoetan. Sari nagusia, Fernando Ureta Artziniegakoak eraman zuen.\nIazko partaidetza nabarmen gainditu zen atzoko ageriko pintura lehiaketan. 16 lan izan ziren iaz eta 25 berriz atzo. Igoera hori bi kategoriatan izan zen, heldu nahiz gaztetxotan. Aipagarria da gainera, aspaldiko partez, nagusietan hiru oñatiar aritu zirela. Gaztetxoen atalean berriz, denak, 9ak oñatiarrak izan ziren.\nAspaldiko partez baita ere, antolatzaileek aurre ikusitako sari guztiak banatu ziren.\n16 urtetik beherakoen kategorian, lehen saria Maddi Altolagirrek eskuratu zuen, bigarrena, Ines Uriartek eta hirugarrena Aritz Arregik. Kategoria honetan, partaide guztiek jaso zuten oparitxoren bat.\nNagusitan berriz, 16 lan jaso ziren. Lehenego saria, titularrean esan bezala, Fernando Uretak eskuratu zuen. Artziniegako margolaria Zubibarrin egon zen Motxon zubira begira eta bertatik erreka margotu zuen. 600 euro poltsikoratu zituen. Bigarren saria, 400 euro, Bilboko Carlos Espigak eraman zuen. Maiatzaren lehena plazatik behera Txaketuaneko bidegurutzea eta unibertsitate etorbide ingurua margotu zituen. Hirugarren saria, Esteban Oroz eibartarrak Antixenako parkeko pergola irudikatzen zuen lanarekin eskuratu zuen. 300 euro irabazi zituen.\nLehiaketara aurkeztu ziren hiru oñatiarretatik batek ere herritarren lan hoberenaren saria jaso zuen. Ariane Inza izan zen. Sandaili eta inguruak margotu zituen eta 300 euroko sari berezia eraman zuen.\nSaritutako lanak eta lehiaketara aurkeztutako guztiak kultur etxean jarri dira ikusgai. Erakusketa bihar arratsaldean irekiko da urriaren 11ra arte.


Donostia 2016n, kirolik ez! - - Goiena.eus\nIñaki Ugarteburu 2016-05-20 00:00\nNahiz eta hasiera espero baino makalagoa izan, martxa hartzen ari dela iruditzen zait eta aukera bikain asko eskainiko dizkigulakoan nago –irudikatu, 15 segundotan, Bilbo izango balitz Europako Hiriburua; ezberdina oso, seguru–.\nAurten, disfrutatzea espero dut, eta sortzen edo indartzen ari diren harreman sareak etorkizunerako onak izango dira. Jakinekoak dira proiektuaren sorrerak izan dituen zailtasun eta gorabehera guztiak, eta, lerro hauen bidez, proiektuak niri sortu dizkidan hausnarketak helarazi nahi dizkizuet.\nKirol munduko pertsona naiz eta tamalgarria iruditzen zait kirolek inongo presentziarik ez izatea urte osoko programan; jolasek, mendiak, akrobaziek, eta abarrek tokia dute, baina kirol atalik ez.\nJakin badakit kirola, edo, gehienbat, futbola, alde guztietatik ailegatzen zaigula eta badirela batzuk nahiko aspertuta daudela. Baina kirola askoz gehiago da, edo izan daiteke: tradizioa, aisialdia, gizarte kohesio eta identifikaziorako elementua, osasun edota hezkuntza tresna, eragile ekonomikoa, eta abar.\nNire ustez, egun, mundu mailan, gizarte garatu eta ez garatuetan, ez dago kirola bezalako fenomenorik, hain zabaldua, hainbeste adar edo interpretazio dauzkanik. Praktika berri asko ditu: parkour edo freerunning, bungee jumping, foot golf, buble soccer. Batzuk kalean sortuak, denbora-pasa gisa, beste batzuk bulegoren baten, kirolaren fenomenoa etengabe aldatzen doa, gizartea eta gizakia bezala.\nArestian esandakoagatik, ez dut inongo dudarik kirola ere kultura dela, eta Donostia Europako Kultur Hiriburuko programan presentziarik ez izateak kaltegarria dela kirolerako eta baita proiekturako ere.


La Salleko ikasle ohiek Korrikako kilometroa erosiko dute : Otamotz\nLa Salle-Legazpi ikastetxeko ikasle ohiek Korrikako kilometro bat erosiko dute euskara bultzatzeko eta elkartzeko helburuarekin. Ikastetxeko sarreran itsulapiko bat jarri dute eta ikasle ohiek kilometroaren erosketa diruz lagundu dezakete. Horra hor ikasle ohientzat prestatu duten oharra: “Bi urtetik behin egiten den korrikaren babesle sutsua izan dugu beti gure ikastetxe izandako La Salle. Oraindik gogoan ditugu gure peto propioak ilusioz moztu, margotu eta soinean jantzirik, herrian zehar korrika egiten genituen urteak. Gogoan ditugu Amparo, Pili, Elena, Carbajo eta beste hainbeste irakasleren oihuak, bidera sartu edota mantsoago joan gintezen. Gogoan ditugu kantak ikasten emandako ordu guztiak. Baina, batik bat, barreak datorzkigu burura. Ondorioz, aurtengo Korrikako kilometro bat erostea erabaki dugu, euskara bultzatzeko eta lagun giro hura berriro bizitzeko. Horretarako ikasle ohiak izandakoon arteko diru bilketarako laguntza eskatzen dizugu. La Salle-Legazpiren euskararekiko konpromisoa defendatzen jarraitzeko eta antzinako lagunekin bat, kilometro batez iraganera bidai egiteko. Zure aportazio txikienak ere kontatzen du. Pasa zaitez La Salleko idazkaritzatik eta bertan utzitako itsulapikoan utz ezazu zure aportazioa, eta nola ez, etor zaitez apirilaren 13an korrika egitera!”


Chris Durbanen interpretazio-gida euskaraz — EIZIE Elkartea\nLau hilabetez lanean jardun ondoren, bukatu dugu interpretazio bezeroei zuzendutako gida euskaratzen, eta denon eskura dago EIZIEren webgunean. Jatorriz Chris Durban itzultzaileak ingelesez idatzitako lana da (frantsesera ere itzulita dago), eta interpretazio kontuez gehiegi ez dakiten bezeroei zuzenduta dago. Edozeinek ulertzeko moduan azaltzen du gidak zer den interprete bat, zer behar duen ondo lan egiteko eta zergatik den garrantzitsua beti profesionalekin lan egitea. Hizkera sinple hori mantentzeko saiakera berezia egin dugu euskarazko gidan ere, jatorrizkoari fidel.\nVértice sareko beste hiru elkarterekin batera egin dugu lan: gaztelaniara itzuli du gida Asetradek, APTICek katalanera eta AGPTIk galizierara. Gidaren aurkezpen ofiziala apirilaren 9an egin zen, komunikazioa, itzulpengintza eta interpretazioa jorratzeko APTICek antolatu zituen jardunaldietan, Bartzelonan. Ekitaldi horretan bertan izan zen Chris Durban itzultzailea, beste hiru elkarteetako ordezkariekin (EIZIEk bideokonferentzia bidez hartu zuen parte), eta gida aurkeztu eta haren inguruko mahai-ingurua antolatzeaz gain, oro har interpretazioarekin lotutako kontu praktikoez hitz egiteko aukera ere egon zen.\nAipatzekoa da, halaber, gidan parte hartu dutela Espainiako Zeinu Hizkuntzako Interpreteen eta Gida-Interpreteen Elkarteak (FILSE) eta Nazioarteko Konferentzia Interpreteen Elkarteko Espainiako atalak (Espaiic).


Ekainaren 23an Zodiac - Astrology Zodiac Signs - Minbizia\nEkainaren 23an Zodiac\n06/23 urtebetetzea - Zodiac informazioa x\nEkainaren 23a bezalako data batek Eguzkiak Minbizian duen energia biziaz hitz egiten du, bere larritasunarekin norberaren mundu emozionalera tiraka. Familiako arazoak biziak izango dira eta data honetan jaiotako pertsonek beti dute zeregina horizonte zabaltzeko eta ikuspegia aldatzen ikasteko bihotza handitzeko. Ingurune hain indartsua izanik, oinarriari eutsi behar diote, edo maitasunaren eta edertasunaren beharrak betaurreko arrosa bidez ikusten diren errealitateekin arduratuta egon daitezke.\nILARGIA - JUPITER - (Pluton) - VENUS\nEkainaren 23an jaiotakoen ildo planetarioko entitateek emozio-fluxuaz hitz egiten dute, nork bere ikuspegia erakutsi eta duintasun eta nagusitasun zentzua ematen dioten maila moral altuen arabera bizitzea ahalbidetzen baitu. Haien bizitzan desoreka emozionalak nahaste psikosomatiko desberdinak eta konpontzen zailak diren arazo hormonalak sor ditzake, baina benetan ez dago arazorik konpondu ezin dutenik, garbitu, araztu eta eraldatzeko sentimenduen munduan hondoratzen badira. Jainkozko Maitasunean bertan.\nGure analisiaren bigarren urratsean, askatasunez erlazionatzeko duten beharra aitortu behar dugu, beren barruko egia berezkotasunez eta erraztasunez adieraziz. Haien istorioa ez da sekula tonu pasiboetako bat izango, ezta entitate femeninoetan oinarritutako planeta-ilara nagusia ere. Berdinak eta sendoak diren besteen aurka egon daitekeen nortasuna eraikitzeko dira. Borondatea sendoa eta muina agerikoa direnez, loturak eratzen dituzte bizitza osoan iraun dezaten eta indartsuago bihurtzen dituzten harremanak aukeratzen dituzte, tristura handirik lortu gabe arima nahasietan sakabanatu beharrean.\n'Gizon bat alfonbra magiko gainean lur eremu zabal baten gainean dago'\nEmozioaren hegaletan ez mugitzeko oinarriak behar dituena, data honetan jaiotako Minbiziaren ordezkari batek mundua jende arruntaren ikuspegitik ezberdina den ikuspuntutik ikusten du. Flotatzeko eta inguruan ibiltzeko joera horrek Lurreko benetako harremanetatik aldendu ditzake, batez ere mundu sentikor edo errealera jaisteko beldur handiegiak sentitzen badituzte.\nEkainaren 23an jaiotako gizabanakoen bizitzan dena lotura familiarrak dira, haiek definitzen dituzten eta haien bizitzari zentzua ematen dioten lotura emozionalak. Haien helburua haiek sortu zituzten pertsonen emozioak askatzea da, eta hazteko bere bihotzari lekua ematea. Barkatu behar dute, edozein arazori aurre egiten eta samur metabolizatzen nola ikasten duten, itxaropen irrealistarik gabe. Besteekin maila oso intimoan konektatu behar dira, errespetuzko loturak sortuz maitasunaren hurbiltasunaren eta garbitasunaren inguruan.\nEkainaren 23an jaiotako pertsonek sortzen dituzten harremanak beti unearen fluxuarekin doaz eta benetako emozioak behar dituzte oinarriak finkatzeko. Ez dago bere izaeran eta ez da inoiz haien aukera morala erromantze paraleloetara salto egitea, baina oso maiz beren eboluzioaren aurrerapenaren aldeko urrats gisa agertzen dira. Euren jainkozkoaren eta lurreko beharren arteko harremana sendatu nahian, galduko lirateke eta maitasunari buruzko ikuspegi desberdinak probatuko dituzte egia unibertsala aurkitu arte.\nPertsona horien maitasun bizitza aberatsa da eta denborarekin egonkorra da, familiako zaindari eta beste batzuk laguntza eta kontu handiz biltzeko norbait betetzen duten papera ezagutzen baitute. Hainbeste maitasun dute emateko eta batzuetan ez dituzte beren indarguneak ezagutzen gizartearekiko edo beren familia primarioarekiko itxaropen handiak direla eta. Norbait behar dute bere bizitza kolore eta tonu mamu osoz margotzeko, negarrez eta barre egiteko, aldi berean bere gorputzaren eta bihotzaren beharrak asetuz.\nEkainaren 23an jaiotako pertsona batek badaki maitasuna munduko gainerako lekuekin partekatzen. Askotan heziketa handia izaten dute eta ezagutza lortzeko ahalegina egiten dute, beren arimarekin harremanetan jarraitzen duten beste batzuekin harremanetan jartzeko aukera ematen duten filosofiak bilatuz. Bihotz handia duten taldeko jokalariak, bikainak dira jendearekin, bikoteekin eta filosofia desberdinekin lanean. Irakasleak, munduko bidaiariak eta edonora joaten direnean etxeko sentimendua aurkitzen dutenak dira, baina urrun bidaiatu behar dute inguruko munduan aurkitzen diren edertasun guztien onarpena eta benetako ulermena aurkitzeko.\nScolecite oso aukera ona da ekainaren 23an jaiotakoentzat, bihotza esnatzen duen eta eraldaketa pertsonalaren prozesuan barne bakea aurkitzen laguntzen duen harria. Beren mundura argitasuna ekartzen du eta bizitza honetan egin behar zituzten aurrerakuntzak geldiarazten dituzten blokeo emozionalak jasaten ditu. Kristal hau burkoaren azpian gorde daiteke, batez ere pertsona batek lo egiteko eta gaueko barne lasaitasunerako arazoak baditu.\nEkainaren 23an urtebetetzea oparia\nEkainaren 23an jaiotako norbaiten urtebetetze oparia aukeratzeko, kontuan izan behar duzu lehenik eta behin zure gogo zabalera eta behar emozionalak. Liburu bat edo ikastaro bat ikasi nahi duten arlo jakin batean aukeratu beharrean, aukeratu ikuspegia aldatzeko zerbait eta gogoratu mundua zein handia den. Joan distira duen globoarekin, hegazkin txartelarekin edo urruneko helmuga duen gaia duen festarekin. Munduko toki desberdinak ezagutzeaz gozatuko dute, baita etxeko besarkada beroan egonda ere.\nEzaugarri positiboak ekainaren 23rako Born\nHaien bihotza irekia da eta morala sendoa. Ematen, arduratzen eta benetan mundu hau leku hobea izan dadin dedikatuta, pertsona guztien ontasunean sinesten dute eta amets handia egiten dute, aurrera egiten duten bitartean beren bide zuzena ezagutuz.\nEzaugarri negatiboak ekainaren 23rako Born\nJauzi egin eta ametsak agertzeko beldurrez, engainuaren munduan barneratu litezke, besteen itxaropenak betetzen gogor saiatuz eta urrunetik beste pertsona batzuk behatuz.\n1936an Richard Bach jaio zen, idazle estatubatuarra, bere filosofia erakusten duten liburu erdi-autobiografikoengatik ezaguna. Bere ilara planetarioa argi eta garbi ikusten da bere idazkietan, batez ere best-seller Ilusioak: mesias errezeloen abenturak.\n1972an, Selma Blair jaio zen, aktore estatubatuarra, Brown's Requiem film beltzean izandako protagonismoagatik aitortua. Gaztetan, printzipio femeninoen eta Jupiterren istorioak gidatuta, zaldi entrenatzailea eta dantzaria izan nahi zuen.\n1984an Duffy jaio zen, Galesko abeslari eta konpositorea. Bere 'Mercy' abestia bihurtu zen 1983an Erresuma Batuko Singles Chart-ean lehen emakumea lortu zuen lehen emakumea. Bere familiako istorioa bizia da, bere amak aitaginarrebarekin ezkontzeagatik. 14 urte besterik ez zituela etxe seguru batean sartu zuen eta handik urtebetera ihes egin zuen aitaren etxera.\nEkainaren 23ko gertakari historiko garrantzitsuak\n1868 - Christopher Latham Sholes-i (otsailaren 14an jaioa) patentea eman zitzaion 'idazle tipoa' asmatzeko.\n1926 - SAT lehen azterketa egin zen.\n1941 - Lituaniak Sobietar Batasunarekiko independentzia aldarrikatu zuen.\n1960 - AEBetako FDAk Enovid izendatu zuen ahozko antisorgailuen lehen pilula onartua.\n1961 - Antartika zaintza zientifiko izendatu zuten eta kontinentean jarduera militar oro debekatuta dago Antartikako Itunarekin.\n2013 - Arroila Handia soka estuan arrakastaz zeharkatzen duen lehen aldia.\nEskorpioia Pribatutasun Politika Virgo Arrainak Aries\nzer seinale da virgo bateragarriarekin\nminbizia eta akuarioak partida ona dira


Sinadura elektronikoaren erronka berriak eta Udalen esperientzi praktikoen jardunaldia.\nLurralde Politikako eta Funtzio Publikoko Ministerioak, Gobernantza Publikoko Zuzendaritza Nagusiaren bitartez, beste urtebeterako deialdia zabaldu du bikaintasun-maila eta Kudeaketa Publikoko Kalitate eta Berrikuntzarako Sariak aitortzeko...\nEuropako Batzordeak urriaren 25ean jakinarazi zuen WiFi4EUren hirugarren deialdiaren emaitzak, 2019ko irailaren 19 eta 20an irekita. 1.780 udal aukeratu dira, tartean 142 espainiar, WiFi4EUren 15.000 euroko diru laguntza jasoko dutenak....\nSinadura elektronikoaren erronka berriak. Udalen esperientzi praktikoak\nUdalek aurre egiten dabiltzate sinadura elektronikoarekin lotutako errealitate teknologiko, instituzional eta sozialera egokitzeko erronka berriei. Laburbilduz, gailu mugikorretatik eta erabiltzeko errazagoa izan dadin, behar berriei...\nDeialdi honen xedea da balio publikoa batera sortzeko proiektu berritzaileak ezagutzera ematea eta horretarako bi proiekturi sari bana emango zaie, 9.000 eurokoa bakoitza. Osasunaren, ingurumenaren, garapen ekonomikoaren, ikasketa –...\nSmart City Expo World Congress (SCEWC), bartzelonako Fira enpresak antolatutako hiri adimendunen nazioarteko hitzordu nagusia da eta aurten bederatzigarren edizioa ospatuko du, “Ametsez eginiko Hiriak” lelopean, azaroaren 19,20 eta...


Erresuma Batuko beste eraso terrorista islamista batean labankadak eman zituzten bi lagunek\nHasiera » Azken albisteak » Crimen » Erresuma Batuko beste eraso terrorista islamista batean labankadak eman zituzten bi lagunek\nEuropako Azken Albisteak • Nazioarteko Azken Albisteak • Azken Bidaia Albisteak • Crimen • Berriak • Turismo • Bidaiaren helmuga eguneratzea • Bidaia sekretuak • Travel Wire News • Joerak • Erresuma Batuko Azken Albisteak • Hainbat Albiste\n57 urteko gizonezko bat Lancashireko poliziak atxilotu zuen bi emakume bortizki eraso eta labana batekin labankadaz eman ondoren Ingalaterra iparraldeko Burnley hirian. Txostenen arabera, erasoa ausazkoa eta probokatu gabea zela ematen zuen.\nPoliziak jakinarazi du istilu batera deitu zutela goizeko 9: 30etan, tokian tokiko ordu batean, bi emakume labankadaz Marks & Spencer saltoki handiko Burnley hiriko sukurtsal batean labankadak eman ondoren.\nBi biktimak zauri larriekin eraman zituzten ospitalera, baina zauriek ez dutela bizitza arriskuan jartzen uste dute poliziak egindako agirian. Ikertzaileek labana bat berreskuratu zutela baieztatu zuten.\nTokiko txostenen arabera, herritarrek 57 urteko erasotzailea atzematea lortu zuten polizia lekura iritsi aurretik.\nPoliziak erasotzailea atxilotu zuen unea erakusten duten argazkiak eta bideoak sortu dira sarean. Poliziaren arabera bertako gizona eta 57 urte dituen gizona lasai agertzen da dendaren kanpoaldean funtzionarioek eskuburdinak dituztela.\nGizonaren arropak sare sozialetan asko islamaren jarraitzailea zela ondorioztatzera eta erasoak erlijio motibazioa zuela iradokitzera; hala ere, Poliziak ez du labankadetarako motiborik baieztatu.\nErasoa Ingalaterran asteazkenean berriro ireki zenean gertatu zen hilabete igaro ondoren Covid-19 blokeoa eta garaiz Gabonetako erosketa presarako.\nAzaroan, Erresuma Batuko terrorismo mehatxu maila "funtsezkoa" izatetik "larria" izatera igaro zen, "prebentzio neurri gisa", Frantzian eta Austrian izandako atentatu batzuen ostean.


AISZIRIMOLA: edoskitzea - Arrosa\nEdoskitze naturalaren praktika aukeratzeko emakumeon askatasunaz hausnartzeko irratsaioa da hau. Edoskitze naturala bai? edoskitze naturala ez? Txarrena emakumeak presionatzea da, edoskitze naturala paradisua bezala saltzea, aukeratzeko askatasuna ez errespetatzea, gure titiekin nahi duguna egitea defendatzen du Pikara Magazinean Beatriz Gimenok. Artikuluko zenbait ideia ekarri ditugu saio honetara, baita Ttiklik.com webgunetik ateratako Edoskitze Naturalaren onuren zerrenda ere.\nNorberak atera ditzala bere ondorioak, askatasunez.\nPosted in AiszirimolaTagged #aiszirimola #ama #askatasuna #aukera #Beatriz Gimeno #bularra #edoskitze naturala #edoskitzea #emakumea #esnea #guraso #heziketa #hezkuntza #hezkuntza ez formala #kalostroa #naturalizazioa #pikara #titiak #ttiklik\n2013-2014 Denboraldiko programazio aurkezpena:Garate kontzertua\nar. Aza 12 , 2013


Jaurlaritzaren dekretuaren gakoak, puntuz puntu - Lea-Artibai eta Mutrikuko Hitza : Lea-Artibai eta Mutrikuko Hitza\nJaurlaritzaren dekretuaren gakoak, puntuz puntu\nEzin da Bizkaia, Gipuzkoa eta Arabatik irten lan, osasun arrazoi edo larrialdiagatik ez baldin bada. Etxeratze agindua 23:00etatik 06:00ak artean ezartzea ere onartu du Jaurlaritzak. Mugakide diren herrietara joateko baimena ere egongo da, bakarrik, baina, jarduera sozioekonomikoak egiteko.\nEuskadiko Babes Zibileko Planaren Aholku Batzordearen bilera. Argazkia: Irekia\nGotzone Sagardui Osasun sailburuak iragarri berri ditu Bizkaia, Gipuzkoa eta Arabarako neurri murriztaile gehiago. Konfinamendua ezartzea erabaki du LABI babes zibileko planaren aholku batzordeak, beraz, ezin izango da Bizkaia, Gipuzkoa eta Arabatik irten lan, osasun arrazoi edo larrialdiagatik ez baldin bada. Neurriak bihar [urriak 27] sartuko dira indarrean, Euskal Herriko Aldizkari Ofizialean argitaratu ostean.\nOsagarri gisa, pertsonek bizilekua finkatuta duten udalerriko mugetatik irtetea edo beste udalerrietan sartzea ere mugatu dute. Hori da neurririk berriena eta zorrotzena, eta herritarren mugimendua gehien mugatuko duena. Norbere herritik, lan, osasun, ikasketa edo zaintza arrazoiengatik soilik irten ahalko da. Mugakide diren herrietara joateko baimena ere egongo da, bakarrik, baina, jarduera sozioekonomikoak egiteko.\nPertsona taldeak espazio publiko eta pribatuetan egoteko muga ezarri dute baita. Horrela, erabilera publikoko espazioetan edo erabilera pribatuko espazioetan gehienez ere 6 pertsona egon beharko dira, familiako kideak izatea izango da salbuespena.\nEtxeratze agindua 23:00etatik 06:00ak artean ezarriko du Jaurlaritzak, Espainiako gobernuak proposatutako tarte horretan. Salbuespen batzuk ezarri dituzte: kalera ateratzeko aukera egongo da botikak erosteko, erietxera joateko, albaitariarengana larrialdi batekin joateko, lanera joateko, etxera itzultzeko eta adinekoak, adingabeak edo mendekotasuna dutenak zaintzeko. 00:00etatik 6:00etara ez da garraio publikorik egongo Araban, Bizkaian eta Gipuzkoan.\nAzkenik, dekretu horrek ezartzen du aldez aurretik hartutako neurri guztiek indarrean jarraituko dutela.\nNEURRI GUZTIAK, PUNTUZ PUNTU:\nEtxeratze agindua. Espainiako Gobernuak alarma egoera ezartzean egindako proposamena onartu du Jaurlaritzak, eta indarrean dago jada erkidegoan: 23:00etatik 06:00etara ezin da kalean ibili, ez bada salbuespen hauetakoren baterako: lanera joateko, sendagaiak erosteko, medikuarenera edo albaitariarenera joateko, legezko betebeharrak betetzeko, zaintza lanetarako eta «ezinbestekoa» den kasuetarako.\nErkidegoko sartu-irtenak. Espainiako Gobernuaren beste proposamen bat ere indarrean jarri du Jaurlaritzak: ezin da erkidegotik irten, salbuespenak kenduta. Hauek dira: lanera joatea, medikutara, ikasketa zentroetara, menpekotasunen bat dutenak eta adinekoak laguntzera edo zaintzera, azterketa ofizialak egitera, epaitegira edo notarioarenera… Zirkulazioari dagokionez, erkidegotik igaro daiteke, baldin eta beste leku batera joateko bidaia baldin bada.\nUdalerrietako sartu-irtenak. Itxierekin harago jo du Jaurlaritzak, ordea, eta ezarri du norberak bizileku duen herritik ezin duela irten: erkidegoko sartu-irtenetarako salbuespen kasu berberetan ez bada (lanera joan beharra, ikastera, norbait zaintzera…), ezin da beste udalerri batera joan. Agindu horrek badu salbuespen bat, hala ere: «mugakide diren herrien arteko mugikortasuna» onartuta dago, baldin eta helburua bada «banakako gizarte-, ekonomia- eta kirol-jarduerak edo aire zabaleko jarduera fisikoak egitea».\nJendea elkartzea. Gehienez sei laguneko taldeak elkar daitezke edozein lekutan izanda ere: toki itxietan eta aire zabalekoetan, pribatuetan eta publikoetan. Sei lagun baino gehiago elkartu daitezke soilik elkarrekin bizi baldin badira.\nOstalaritza. Tabernak eta jatetxeak 23:00etarako itxi behar dituzte: ordu horretarako, joan egin beharko dute bezeroek —23:00etatik aurrera ezin da kalean egon—. 06:00ak arte, etxeratze agindua indarrean den arte, ezin dira tabernak ireki. Egun guztietarako ordutegi bera du ostalaritzak: astegunetarako eta jaiegunetarako. Barran kontsumitzea debekatu egin dute, eta une oro maskararekin egon behar dute bezeroek, jateko eta edadeko momentuan soil-soilik kenduta. Ordutegi muga hori ez dute izango gasolindegietako tabernek, baina 23:00etatik 06:00etara garraioko profesionalei soilik eman diezaiekete zerbitzua. Itxita segituko dute diskotekek eta gaueko aisialdiko establezimenduek, non eta ez duten egunean zehar taberna gisa funtzionatzeko baimenik.\nElkarte gastronomikoak. Itxita jarraituko dute.\nJoko eta apustu etxeak. Tabernak bezala, itxita egongo dira etxeratze agindua indarrean den denboran: 23:00etatik 06:00etara.\nEstablezimenduak. Gehieneko edukiera adierazi beharko dute jendaurrean, eta neurriak hartu beharko dituzte segurtasun tartea mantentzeko. Gutxienez hiru aldiz aireztatu behar dute lokala. 20:00etatik 08:00etara ezin dute alkoholik saldu —ostalaritzan, bai—.\nAzokak. Aire zabalen egiten diren azoketan, gehienez postuen erdiak jarri ahalko dira, eta metro eta erdiko distantzia beharko da postu batetik bestera. Bezeroen joan-etorria ere mugatuta egongo da, distantziari eusteko.\nHilbeilak eta ehorzketak. Beilatokietan ezin dira bildu 30 pertsona baino gehiago aire zabalean, eta sei lagun barneko eremuetan. Ehorzketetan eta errausketetan, aire zabalean 30 lagunekoa da muga, eta barruan, hamar lagunekoa. Une oro maskara erabili beharko da.\nKultu lekuak. Ohiko edukieraren erdia bete ahalko da gehienez, eta metro eta erdiko distantzia beharko da pertsona batetik bestera.\nKultur jarduerak. Erdira jaitsi beharko dute ekitaldia egin nahi den lekuko edukiera, eta ezin izango dira 400 lagun baino gehiago elkartu —aire zabalean, 600 lagun—. Metro eta erdiko distantzia beharko da publikoan daudenen artean —elkarrekin bizi direnek aukera izango dute elkarren alboan jartzeko—.\nKirola. Dekretuak hau dio: «Taldeko edozein kirol jarduera eten egiten da. Bakarka bakarrik egin ahal izango da kirola». Badira salbuespenak: gimnasioetako ikastaroak taldean egin daitezke —maskararekin—, eta onartuta daude «lehiaketa profesionalean edo erdi-profesionalean» ari diren taldeen entrenamenduak eta partidak ere. Profesionalak ez direnen kasuan, gehienez sei laguneko entrenamenduak egin ditzakete, eta lehiaketak eten egin dira. Kirol instalazioetan, edukieraren erdia bete ahalko da gehienez. Eskola kirolari dagokionez, dekretuak dio 16 urtetik beherakoentzako «kirol jarduera antolatuak» eten egin direla.\nGarraio publikoa. Ez dago edukieraren mugarik garraio publikoetan: «Ibilgailuak gehieneko edukiera bete arte» sartu ahal izango da jendea. Garraio publikoak 24:00etan du abiatzeko azken ordua, etxeratze agindua indarrean ezarri eta ordubetera. Taxiek eta ibilgailu gidaridunek ez dute ordutegi muga hori.\nAuto pribatua. Ibilgailuan sartzen den gehienezko jende kopurua joan daiteke autoan. Elkarrekin bizi direnak soilik badoaz ibilgailuan, ez dute maskara jarri beharrik izango; bestela, bai, 6 urtetik gorako guztiek behar dute maskara.\nErlazionatutako edukiaAzken egunetako DATUAK!Jaurlaritzak astearen erdialdean erabakiko du neurri zorrotzagorik behar ote den


Eskaria Euskadiko Kutxari | Faroa\n← Gazteek ez dutela idazten?\n8. probintzia, 38. saioa →\nEskaria Euskadiko Kutxari\nData: 2008(e)ko ekainaren 13a Egilea: Joxe Aranzabal\nZenbat aldiz izan ditugun arazoak CajaLaboralNet erabilita, baina sekula ez dugu ezer egin horren gainean. Gari Araolaza blogariaren pilota partidaren berri izan ondoren, berriz, ni ere animatu naiz gutun bat bidaltzera gure bankura, kontuan har gaitzaten Firefox erabiltzaileok. Hauxe:\nEuskadiko Kutxako lagunak,\nLerro hauen bidez jakinarazi nahi dizuet CajaLaboralNet ez dela ondo ikusten Firefox nabigatzailearekin, nik erabiltzen dudan nabigatzailearekin. Eta eskatu nahi nizueke, mesedez, egokitzeko zuen webgunea Firefoxekin ere normal lan egiteko.\nIzan ere, inguru honetan Firefox erabiltzaileak %20 inguru gara, hamarretik bi, eta horietako asko, kooperatibistak, ni bezala.\nProposamen hau aztertu eta irtenbide bat emango diozuelakoan, eskerrik asko zuen arretagatik.\nPostdata: Firefox erabiltzaileek nahi baduzue horrelako gutun bat bidali Caja Laboralera, idatzi hona: Cajalaboral.Net(abildua)cajalaboral.es\nKategoria: Sailkatugabeak Etiketak clp, euskadiko_kutxa. Gorde lotura.\n1 Response to Eskaria Euskadiko Kutxari\n2008(e)ko ekainaren 13a 9:24\nEskerrik asko Joxe,\nDena dela, arazoa bera txikikeria bat dela uste dut eta ez nuke nahi txikikeria horretatik bola handi bat egitea.\nBenetan erre nauena beraien erantzuna izan da. Uste dut honelako txikikerietaz idazten eta abisatzen denbora galtzen duen bezero batek balio bat izan beharko lukeela beraientzat, eta aldiz erantzuna oso planoa izan da, horma bat. Nire blogeko komentario batean aipatu dut hau.\nNire ustez hau komunikazio korporatibo lanaren adibide argia da, asko hobetzeko bait dago.


7 Kurutze, lagun arteko mendi martxa ederra | El Diario Vasco\nAzkoitia7 Kurutze, lagun arteko mendi martxa ederra\nOletako kurutzean, 7 Kurutze mendi martxako azkena. / IBON\nAzkeneko 46 urteetan bezala, goizeko 04:00etan abiatu ziren mendizaleak | 300 partaideek giro bikainean gozatu zuten mendizaletasunaren festaz igandean\nJOAQUIN SUDUPE AZKOITIA. Martes, 12 junio 2018, 00:27\nAzkeneko 46 urtetan egin den bezala, goizeko lauretan Azkoitiko enparantzatik abiatuta hazi zen Zazpi Kurutze mendi martxa. Bi urtean behin, Anaitasuna Mendi Bazkunak antolatzen duen martxak 300 partaide baino gehiago izan zituen eta eguraldi eta giro bikainean disfrutatu ahal izan zuten mendizaletasunaren festaz.\n55 kilometroko ibilbidean, jarritako kontroletatik pasatu eta araututako gutxieneko denborak bete behar ziren eta horrela egin zuten gehienek.\n«Gazte jendea eta bikoteen parte hartzeak gora egin duela nabarmendu dugu, jendea ondo prestatu etortzen dela ere agerikoa da. Mendi buelta luzea eta lasaia, polita eta erakargarriaz gozatzera etortzen da jendea. Giro ederrarekin gozatu, hornidura guneetan indarrak berreskuratu eta beste partehartzaileekin hitz egin , txantxetan pixka bat aritu eta berriz ere martxarekin jarraitu. Horrela dirau du martxa honek hainbeste urteetan eta horrela jarraituko du etorkizunean. Ez da lasterketa, lagun arteko mendi martxa ederra baizik», adierazi dute Anaitasuna Mendi Bazkunak.\nBoluntario lanetan aritu diren guztien laguntza eskertu dute. « Borondatezko lan hori gabe ez zen egongo horrelako mendi festarik», gaineratuz.\nKontzejupe, Azkoitiko bihotz bilakatu zen atzo Los jubilados de Azkoitia volvieron a concentrarse ayer por unas pensiones dignas


EAJ-PSE proposatutako (eta PP onartutako) DsBEren erreformaren inguruan - sindicato ESK sindikatua\n2019 ekainak 27\nARGILAN-ESK-k urteak daramatza DsBEren erreforma erradikala aldarrikatzen, honako gabeziak soluziobideratzeko:\nPobreziarekin amaitzea. Pobrea dena DsBEra heldu gabe ez geratzea edo DsBEra heltzen dena pobre izaten ez jarraitzea. Eusko Jaurlaritzaren Pobrezia eta Desberdintasun Sozialen Inkestaren arabera (PDSI-2016) 60.000 pertsona pobrezian erortzeko arriskuan daude eta ez dute DsBE kobratzen; eta beste 63.000 pertsonek DsBE jasotzen badute ere, pobreak izaten jarraitzen dute.\nJendarte-bazterketarekin amaitzea jendarte- eta lan-inklusiorako neurriak suspertuz, errentak bermatzeko prestazio ekonomikoekiko aparteko eskubide independenteak baitira.\nEgungo kudeaketarekin amaitzea, euskal administrazioak DsBE/EPO/JLL-en inguruan egiten duen kudeaketarekin amaitzea. Lanbidek prestazioak eskatzen eta jasotzen dituztenei bizitza izorratu, kriminalizatu, umiltzen ditu, baita datuak izkutatu, eta guzti honi aski dela diogu.\nEz du pobrezia eta bazterketarekin amaituko, ezta Lanbidek ematen duen tratu txarrekin\nARGILAN-ESKrentzat, apirilaren 27an EAJ eta PSEk aurkezturiko Diru-sarrerak eta Jendarte- inklusiorako Lege proposamenak ez die erantzuten, inolaz ere, aipatu berri ditugun hiru helburuei: Ez du pobrezia eta bazterketarekin amaituko, ezta Lanbidek ematen duen tratu txarrekin. Aitzitik, pobrezia areagotu egingo du honako arrazoiengatik:\nEtxebizitza bakoitzeko bizikidetasun unitate (BU) batera mugatzeak funtsezkoa den etxebizitza partekatzera behartuta dauden milaka BU botako ditu DsBE/EPO/JLLetatik (familia eta banakako pertsonak), partekatzera behartuta daude etxebizitzen garestitasunaz.\nDsBE Lanbide arteko Gutxieneko Soldatatik (LaGS) behin betiko desloturak, datozen urteetan, hauen igotze eskasa ekarriko du eta hauen jaitsiera erraztuko du. DsBE LaGS-rekin 2012an lotura hau galdu zenetik azken zazpi urteotan murrizketaren zenbatekoa % 13,5ekoa izan da.\nLan Diru-sarreren Osagarriaren Bermatzeko Errentak bere zenbatekoan murrizketa bat izango du, langile prekarioen pobrezia areagotuz.\nLanbidek pertsona jasotzaileei ezartzen dizkien kontrolak eta jazarpena mantenduko dira; derrigorrzko hatz- marka gehituz, diskriminatzaile eta zitala izan ez ezik, ilegala ere bada datu-babesarako eskubidearen aurkakoa baita.\nBU batzuk onuradun aterako badira ere (hiru kide baino gehiagoko unitateak eta monoparentalak ere), hauen onurak ez du ekidingo beste askok kaltetuta ateratzea DsBE eta etxebizitza batean bakarrik bizitzeko baliabiderik ez izateagatik, EPO prestazioetarako eskubideak galtzeagatik.\nBeharrezko aldaketak beste batzuk dira\nHona hemen ARGILAN-ESKrentzat DsBE/EPO/JLLren lege berriak kontuan hartu beharko lituzkeen aldaketak:\nDsBEren zenbatekoa LaGSren %100arekin parekatzea.\nDsBE eta EPO jaso ahal izateko erroldatuta egon beharreko denboraldia urte batera jaistea.\nJLLei eskubide subjuktibotzat hartzea.\nDsBE eta EPO jaso ahal izateko gutxieneko adina 18 urtekoa izatea.\nDsBE-EPOrako eskubidearen indibidualizazioan urratsak ematea, beti ere elkarrekin bizi diren pertsona guztien biziraupenaren beharrak bermatuz (pobreziaren atalasea), hala nola prestazio horien berdintasunezko banaketa.\nEnplegurako pizgarriak (Lan Diru-sarreren Osagarriaren Bermatzeko Errenta), denboran mugarik ez izateaz gain, urriak ez izatea pobreziarenn tranpan ez daitezen erori, enpleguak utziz DsBE-EPOrekin bakarrik gelditzeko.\nDsBE/EPO/JLLen inklusiorako eskubidea biziki bereiztea. Inklusiorako eskubidea errentak bermatzeko eskubidearekiko independentea izateaz gain, bi modalitate desberdin izan beharko ditu: inklusio soziala eta inklusio laboralarena hain zuzen.\nErregimen zigortzailea diru-sarrerak bermatzeko sisteman ematen den iruzur eskasaren aurka egitera zuzendutakoa (%0,3aren iruzurra Eusko Jaurlaritzaren datuen arabera) eta Lanbideri eragoztea huts burukratiko txikiak egin dituztenei prestazioen galerekin zigortzea honek orain arte egin duen bezala.\nPrestazioen kudeaketak eraldaketa biziak, besteak beste, izan behar ditu:\nEgun, Administrazioak eskatzaile edota jasotzaileekiko dituen epeak ahalik eta gehien murriztu behar dira.\nAdministrazioak epean ez badu erantzuten, administrazio-isiltasun positiboa emango da bakar-bakarrik.\nAdministrazioak ezingo du emandako dokumentazio bat berriro eskatu ezta telematikoki harremanak dituen beste administrazioetatik jaso dezakeena.\nOrdainketa bidegabeak ahalik eta gehien mugatuko duen kudeaketa sistema bat ezarriko da, eta gastu hauek urte baten buruan preskribatuko dira.\nAntolatuko gara bizimodu duin baterako eskubidearen alde borrokatzeko.


Euskal antzara - Wikipedia, entziklopedia askea.\nEspeziea: A. anser\nAzpiespeziea: Anser anser domesticus\n'Anser anser domesticus'\nEuskal antzara Euskal Herriko bertako etxeko hegazti arraza baten izena da. Euskal Herriko baserrietan aspaldidanik egon da gris koloreko antzar mota hau. zerrenda ilunak, eta tarteka, zerrenda meheago eta argiagoak hego gainetan zein bularraren alboetan dituena.\nEzaugarri orokorrei dagokienez, lepaperik eta mototsik gabeko antzara da, sabelaldeko poltsak ondo garatuak dituena. Lumajea ugaria dauka, sarria eta estua du bizkarraldean eta bularraldean, baina ez hainbeste ipurtxuntxurrean eta izterretan.\nEuskal Herriko Agintaritzaren Aldizkariaren dekretua Euskal antzarari buruz\nEuskal Herriko bertako hegazti arrazak\nOrriaren azken aldaketa: 28 azaroa 2019, 23:48.


'Itzalpeko emakumeak' erakusketa Tolosako Aranburu Jauregian ikusgai - Tolosa - Tolosaldeko ataria\n'Itzalpeko emakumeak' erakusketa Tolosako Aranburu Jauregian ikusgai\nLeyre Carrasco 2021-02-19 12:29\nErkibe Kultur Elkarteak antolatuta, gerra garaiko eta gerraosteko indarkeria jasan zuten emakume aintzindariak omendu dituzten lana aurkeztu dute, Tolosako Udalaren, Foru Aldundiaren eta Kutxa Fundazioaren babespean, eta Sabino Arana Fundazioaren laguntzarekin.\nXX. mendean errepresioa eta jazarpena pairatu zuten emakume aitzindariak ezagutarazi eta omenduko ditu erakusketa batek gaurtik aurrera Tolosako Aranburu Jauregian. Itzalpeko emakumeak izenburupean, Euskal Herriko emakumeek 36ko gerran eta ondoren jasandako gehiegikeriak eta bortizkeria ezagutzera emango du eta, baita ere, baldintza gogor haietan ere gizarteko hainbat alorretan gailendu ziren emakumeen ekarpena azaleratuko du. Tolosako Aranburu Jauregian izango da ikusgai, gaurtik hasi eta apirilaren 10era bitartean. Asteartetik larunbatera egongo da zabalik bisitetara, 17:30etik 20:30era.\nErkibe elkarteak antolatu du erakusketa, Tolosako Udalaren, Gipuzkoako Foru Aldundiaren eta Kutxa Fundazioaren babespean, eta Sabino Arana Fundazioaren laguntzarekin. Gaur goizean eskainitako prentsaurrekoan azaldu dituzte xehetasunak Joseba Esnal eta Belen Ibarrola elkarteko kideek; Olatz Peon, Tolosako alkatea; Ion Gambra, Giza Eskubideetako eta Kultura Demokratikoko foru zuzendaria; eta Mireia Zarate, Sabino Arana Fundazioko presidentearen ondoan.\nAntolatzaileek azaldu dutenez, “isilpean egon diren emakumeen aurpegi, ahots, balore eta eginkizunak berreskuratu eta jendarteratzea” da erakusketaren xedea, baita gizonezko eta emakumezkoen “berdintasunaren bidean, jendartea sentsibilizatzea eta kontzientziatzea” ere. Euskal emakume askok Espainiako gerrako gehiegikeria eta frankismoaren aldekoek eragindako indarkeria pairatu zuten eta, hala ere, errepresio eta menpekotasun giro horretan, zenbait emakumek lan handia egin zuten: batzuk politikagintzan eta erresistentzian, beste batzuk kultur arloan, euskararen aldeko lanean, gizarte zerbitzuetan eta abar.\nHorien guztien artean, badira euren esparruan aitzindariak izan zirenak, ‘abangoardia’ izan zirenak, euren ideia politiko eta sozialekin erabat konprometitu ziren emakumeak. Batzuk erbestea ezagutu zuten, bonbardaketengatik eta ezarri zituzten arau inposatzaileetatik ihesi. Beste batzuk, fusila bizkarrera bota eta guda-zelaira joan ziren. Erretagoardian erizain lanetan aritutakoak, erresistentzia antolatu zutenak, klandestinitatean ere diktaduraren aurka aritu zirenak, edota eguneroko borroka txiki eta handiak aurrera eraman zituztenak. Hauek guztiak dira ekimen honen arima, erakusketa honen bihotza.\nOlatz Peon Ormazabal alkateak lehenik eta behin Erkibide elkarteak egindako lana eta erakusketa ibiltaria Tolosan estreinatu izana eskertu ditu: “Erakusketa honek gure emakumeen bizipenak ezagutzeko, gure herriko kultura eta historian sakontzeko eta memoria historikoa eta kolektiboa berreskuratzeko aukera eskaintzen digu, garai gogor haietan Tolosan ere ohikoak bilakatu baitziren errepresio ekintzak eta, besteak beste, 116 emakume tolosar izan ziren espetxeratuak 1936-1945 urte artean; beraz, tolosar emakumeen bizipen eta kontakizunak ezagutzeko aukera izango dugu, isilpean egon diren emakumeei aurpegia eta ahotsa jarriz, beren borroka aktiboa ezagutzera emanez eta balioan jarriz; egungo errealitatea interpretatzeko, baina bereziki memoria historikoa berreskuratuz, gure etorkizuna, bizikidetzan oinarrituta eta egungo berdintasun aldarriekin bat eginda eraiki dezagun”.\nIon Gambra foru zuzendariak nabarmendu duenez, 36ko gerran eta gerraostean bizi izandakoari buruzko memoria" jorratzea “beharrezko balioa" da, Euskal Herrian "kultura benetan demokratikoa" eraikitzeko, "elkarrekiko errespetuan eta bizikidetza baketsuan" oinarrituta egongo dena eta "iraganeko akatsetan" erortzea eragotziko duena. “Erakusketa honek, gainera, memoria historikoaren alorrean gutxien jorratutako gaietako bat azaleratzen du: emakumeek jasan zuten biolentzia. Emakume izateagatik eta beren ideia politikoengatik, errepresio bikoitza jasan zuten hainbat eta hainbatek. Mostra honek errealitate hori azaleratzen du eta, gainera, baldintza gogor haietan ere, herriaren alde egindako lana ezagutzera ematen du”, aipatu du.


Lurgorri jaio zela 100 urte beteko dira zapatuan - Aramaio - Goiena.eus\nLurgorri jaio zela 100 urte beteko dira zapatuan\nXabi Gorostidi 2016-10-27 16:14\nAramaion errotutako euskaltzalea 1916ko urriaren 29an jaio zen. Gerra zibilean preso jausi eta Bilbon fusilatu zuten tropa frankistek, baina gerra aurreko euskal pizkundeko pertsonaia garrantzitsua izan zen 21 urterekin erail zuten arren.\nEusko Jaurlaritzako Kultura Batzordeko kide, Madrileko ikasle batzarreko presidente, sindikalgintzako hizlari, gerra kazetari, idazle eta batez ere euskal aberriaren defendatzaile sutsua izan zen Jose Mari Azkarraga Mozo, Lurgorri.\nGerra zibilean Santoñan preso hartu eta 21 urte zituelarik erail zuten, baina oso gaztea izan arren zeregin garrantzitsuak burutu zituen, beti euskal aberria ipar hartuta.\nLurgorri ez zen Aramaion jaio. Errenterian jaio zen, ama bertakoa zelako eta amaren aita medikua zelako. Hala ere, gaztetatik lotura berezia izan zuen Aramaioko herriarekin. Bertan uda ahaztezinak pasa zituelako, eta euskal kulturaren loraldian hainbat hitzaldi eta jaialdi antolatu zituelako.\nLurgorriren aita Aguraineko familia frankista batekoa zen eta ama, aldiz, Errenteriakoa. Aitak Informazioaren Ministerioarentzat lan egiten zuen, eta lan kontuek behartuta Madril, Bilbo eta Gasteiz artean bizi izan ziren. Aitak aspalditik zuen Euskal Herriko baserri-herri batean etxea finkatzeko gogoa. Garai hartan Toribio Leaniz Barrutia aramaioarra Bilbon ari zen lanean, Udaletxean, suhiltzaileen zerbitzuburu gisa eta zera esan zion Lurgorriren aitari; ez ezazu ezer erabaki Aramaio ezagutu arte.\n"Lurgorriren aita liluratuta geratu zen Aramaiorekin. Bertan beste Euskal Herri bat ezagutu zuen, Agurainekin, Errenteriarekin eta Bilborekin zerikusirik ez zuena" azaldu du Jose Mari Velez de Mendizabalek, Lurgorriri buruzko biografiaren egile, eta Lurgorriren iloba denak. Hala, Ibargoia kaleko zazpigarrenean ezarri zuten euren etxebizitza Azkarragatarrek 1926an. Bederatzi urte zituela pasa zuen lehen uda Aramaion Lurgorrik, eta adiskidetasun sakona egin zuen Mario Boneta eta Pako Salaberrekin.\nAzken honekin batera joan zen Lurgorri Madrilera zuzenbide ikasketak egitera. Euzko Ikasle Batza-ko presidente izendatu zuten 1933an. Horri esker harremana izan zuen Bonifacio de Echegaray, Jose Antonio Agirre edo Jose Miguel Barandiaran bezalako euskal pizkundeko protagonistekin.\nBizia Euskadiren alde\nGerra zibilaren hasierak Aramaion harrapatu zuen, eta EAJren aginduei jarraiki Debagoienaren erresistentzia antolatu zuen. Guda kazetari lanetan aritu zen, 1937an Santoñako traizioan preso hartu zuten arte. Bertatik Bilbora eraman eta Derioko kanposantuko ormaren kontra fusilatu zuten 1937ko abenduaren 16ko egunsentian, Euskadiren alde ohorez borrokatu izanak eman zion lasaitasunarekin.


Irekia Eusko Jaurlaritza - Gobierno Vasco :: Gobernu Kontseiluak ustelkeriaren kontrako bulegoa sortzeko EH Bilduren proposamenaren kontrako irizpidea adierazi du (Gobernu Bilera 2020-10-13)\nGobernu Kontseiluak ustelkeriaren kontrako…\n<img src="https://bideoak2.euskadi.eus/2020/10/13/news_63734/gobernu_kontseilua.jpg" style="max-width:100%" alt="gobernu_kontseilua.jpg" />\nEusko Jaurlaritzaren aburuz Euskadik baditu indarrean tresna juridiko eta instituzionalak euskal administrazio publikoetan gardentasuna sustatzeko eta ustelkeriari aurre egiteko. Horrenbestez, EH Bildu legebiltzar-taldeak jardunbide egokietarako eta ustelkeriaren aurkako bulegoa sortzeko egindako lege-proposamena kontuan hartzearen kontrako irizpidea azaldu du.\nGobernu Kontseiluak, gaurko bileran, Gobernantza Publikoa eta Autogobernu sailburu Olatz Garamendik proposatuta, erabaki du bideriz ez ematea jardunbide egokietarako eta ustelkeriaren aurkako bulegoa sortzeko lege proposamenari. Euskal administrazioek badituzte jadanik fiskalizazio eta ekonomiaren eta aurrekontuen kontrolerako barne tresna nahikoa. Era honetan, halaber, bikoizkeriak saihestu ahal dira.\nGainera, Herri Kontuen Euskal Epaitegiak ere begirale eta kontrol lanetan dihardu; baita Estatuko Kontuen Epaitegia ere, kontabilitate erantzukizuna epaitzearekin lotutako eginkizunetarako. Horretaz gainera, hor dago Arartekoa, autonomia, foru eta herri administrazioen funtzionamendua ikuskatzen duen erakundea, Estatuko Herri Defendatzailea, berari dagozkion eskumenetan, eta baita Datuak Babesteko Euskal Bulegoa.\nAzkenik, gardentasun eta fiskalizazio betebehar honekin lotuta, garrantzizkoak dira kargu publikodunen Kode Etikoa eta Jokabidezkoa, Etika Publikoko Batzordea eta Informazio Publikoaren Sarbiderako Euskal Batzordea. Esan gabe doa, hor daudela Euskadin zigor-arloko jurisdikzioa osatzen duten organo judizialak eta Fiskaltza bera.\nLege proposamenak ez du aintzat hartzen ustelkeriaren kontrolarekin zerikusia duen erakunde-sare trinkoa, ezta proposatzen den erakunde berri horrek sor ditzakeen erredundantziak ere. Horrek organoak bikoiztea ekarriko luke eta eraginkortasuna kaltetu. Gainera, EH Bilduk proposatzen duen ereduak gehiago erreparatzen dio antolaketa-egitura berriak egitearen garrantziari, eta ez hainbeste gardentasunaren eta gobernu onaren printzipio eta balioari.\nZaintza partekatuari buruzko lege aldaketa dela-eta gobernuaren gogoetak (Gobernu Bilera 2020-10-06)\nOhiko osoko bilkura (2021/06/17)\nGobernu Kontseiluak etxebizitza-errentamenduaren prezioa mugatzeko EH Bilduren lege proposamena aintzat hartzearen aurka egin du (Gobernu Bilera 2020-11-10)


Patxitrapero: Afizio ahaztu bat\nAfizio ahaztu bat\nNere etxeak azkenaldi honetan museo turistiko bat dirudi. Nere seme-alabek euren lagunak ekartzen dituzte, multzoka, zientoka. Batzuetan nere etxean ala British musseumean ote nagoen galdetzen diot nere buruari.\nNeu sofan etzanda, momia baten gisan, eta eurak pasarela bat osatuz nere aurretik, egongelaren iskinean dagoen ordenagailu txikiaren bidean.\nNormalean lagun ezagunak dira, ikastolako gelakoak eta. Baina tarteka, gaur bezela, ale frexkoak etortzen dira, ale ezezagunak. Jakina, haientzako, koba ezezaguna da beren lagunaren etxea, eta helduok, izaki susmagarri-arriskutsu-mehatxugarriak gera.\nEz zaie arrazorik falta.\nJoe, zenbat denbora halako espezimen goxuei hortzaka egin gabe! Zeharo ahaztuta neukan, nere afiziyua.\nAtea zabaldu det...\nBegiak bi plater bilakatuta, okotza altxata, kortina zuri bat bezain isilik.\n- Kaixooooooo aitaaaa…. – alaba aurrena, espedizioburu -\nAlabaren atzetik sartu dira bi neskatxak, goitik erortzean zegoen gillotina-xaflari begira...\nAtea itxi det, batere presarik gabe. Batere presarik gabe irten dira nere ahotik hitzak:\n- HA HA HA HA… Zuen bizitzaren azken minutuak dira hauek. Zuen azkena ezagutzera zoazte momentu batetik bestera, HA HA HA HA….\n- Bam! Atera itxita. (ihesbiderik ez)\nEta, dana ondo kalkulatuta, justu segidan, aingerutxoak ikaratzen hasi baino lehen, doinua aldatu det, eta zuzendu natzaie, erropa denda batean baleude bezela: nolako gonak nahiago dituzue, luzeak ala motxak?\n- Ea, nolako heriotza nahiago dezue? Bi aukera dituzue: kilima saio luze baten ondoren, EDO, sapaitik txintxilik buruz-behera. Bigarren aukera leunagoa da, baina aspergarriagoa.\nNere alabaren lagunak mutu daude. Irriparrez begiratzen didate, baina bere buruari galdetzen diote, nerekin aldi berean, horrelako umorearekin ondo pasatzeko beharbezelako prestakuntza ba ote duten.\nAlabak erantzun du, haien partez:\n- Sapaitik txintxilik hobeto.\n- Bale ba – neuk – Zuek geldi hor, banua eskilararen bila.\nSofara zuzendu naiz zuzen-zuzen, jakina, umeen hilketa prestaketak ahaztuta.\nHala ere, hurrengo ordulaurdenean bi aldiz pasa naiz alabaren gela paretik.\n- HA HA HA HA HA HA!!! – Frankenstein doktorearen parre sakon-ozen-burrunbatsua) – HA HA HA HA HA HA!\nGero Gorka etorri da, semearen laguntxo bat.\n- Gorka, gauza garrantzitsu bat esan behar dizut:\nNere bi eskuekin, bere burua erdian jarrita, sandwitx bat egin det, eta bere begietara zuzen-zuzen begiratuz, esan diot:\n- Gorka, badakit zer esaten dizuten etxean, zer esaten dizuten eskolan, zer entzuten dezun kalean eta telebistan, baina sinistuiazu, gezurretan ari zaizkizu. Hortzak hiru aldiz garbitu behar dituzula esaten dizute, ezta? Ba, ez da nahikoa, BEDERATZI aldiz garbitu behar dituzu, benetan, galduta zaude bestela.\nGorkak, nere hitz serioak gogoan hartzen ditu lehenengo momentuan, hain ari natzaio serioski hitzegiten, baina nunbait nere begi-ninien sakonean algaratxoren bat antzeman du, eta irriparrez hasi da.


Bakartxo Ruiz: 'Eskuinaren aurrean ezkerreko gehiengoak sendotu behar Nafarroan'\nBakartxo Ruiz, Faktorian:\n"Desadostasunak desadostasun, ezkerreko gehiengo alternatiboak sendotu behar dira"\nNafarroako gobernuarekin aurrekontu-akordioa lortu berritan, Bakartxo Ruiz EH Bilduren eledunak onuragarritzat jo du adostutakoa, eta bereizi egin ditu Iruñeko eta Madrilgo sintonia-giroak.\n''Ezkerreko gehiengo alternatiboak sendotu behar dira''\nAurrekontu-proiektua aurrera ateratzeko negoziazioak "zailak" izan direla aitortu du Euskadi Irratiko "Faktoria"n Bakartxo Ruiz EH Bilduren Nafarroako Parlamentuko eledunak, baina emaitza "onuragarria" izan dela, pertsonak "erdigunean" jartzen dituen akordioa lortu dutelako. Ruizek aitortu du, hori bai, hainbat gaietan amore eman behar izan dutela -zerga-erreforman esate baterako-, eta Europako funtsen banaketan desadostasunak daudela.\nEH Bilduren eta PSNren arteko harremanak "normalduta" daudela iritzi dio EH Bilduren eledunak, eta garrantzitsua dela eskuinaren aurrean "ezkerreko gehiengo alternatiboak" eraiki eta indartzea, "desadostasunak desadostasun". Iruñeko eta Madrilgo sintonia-giroak bereizi ditu era berean, eta nabarmendu du ez dela kontraesankorra Nafarroako kontuetan abstentziora jotzea eta Espainiakoak babestea, testuingurua "ezberdina" delako.\nLKN artistak parlamentuaren egoitzaren aurrean eginiko horma-irudiaz galdetuta, Ruizek onartu du "lotsa" eragiten dion arren, "estetikoki" gustatu zaiola eta "probokatzailea" dela: "Nahiago dut horma-irudian nire burua ikusi, Javier Esparza edo Ana Beltran baino".


Gazteen errealitatean sartuta ari dira lanketa egiten - Tolosaldea - Tolosaldeko ataria\nGazteen errealitatean sartuta ari dira lanketa egiten\nEneritz Maiz Etxarri 2021-11-25 19:59\nEihera kooperatiba Albiztur, Alkiza, Altzo, Bidania-Goiatz, Ikaztegieta, Larraul eta Lizartzan ari da lanketa egiten gaztetxoekin. «Nahiko antzekoak dira herri guztietan egoerak, bakoitzak bere berezitasunak izan arren».\nGipuzkoako hamar herri txikitan gazteen errealitatea jasotzen ari dira. Gipuzkoako Foru Aldundiak duen Gaztematika egitasmoaren barruan ari da lanean Eihera Kooperatiba. Eiherako kidea eta hezitzailea da Sara Del Rio Loiarte eta Aitor Galdosekin batera eskualdeko herri txikietan lanketa egiten ari da. Eskualdeko Albiztur, Alkiza, Altzo, Bidania-Goiatz, Ikaztegieta, Larraul eta Lizartzan, eta baita Aizarnazabal, Beizama eta Olaberrian ere.\nHasteko, aldundia eta herrietako udal ordezkariekin elkartu ziren Eiherakoak. «Elkarlanean ateratako proiektua da», dio Del Riok. Udalak izan dira gazteekin harremanetan jarri direnak. Eihera kooperatibaren lehen lana udalekin elkartzea izan dela kontatu du Del Riok: «Herri bakoitzaren errealitatea zein den ikusi dugu. Gazteekin zein harreman duten edota gazteekin zein motatako gatazkak egon diren». Hori eta gero, herri bakoitzean lanketa ezberdinak egin dituzte herri bakoitzera egokituta: «Nahiko antzekoak dira herri guztietan egoerak, bakoitzak bere berezitasunak izan arren».\nBeraien artean ematen diren gatazkak, botere harremanak,... lantzen dituzte, eta «genero ikuspegitik lantzeko erremintak eskaini dizkiegu», dio hezitzaileak, eta «gai diferenteen gainean hitz egin dugu».\nProiektuan herri bakoitzari bost saio eskainiko dizkiote. Irailean hasi ziren eta abenduan Gabonen aurretik bukatuko dute. Urrian hasi ziren gazteekin elkartzen, eta 12 eta 18 urte arteko gazteekin ari dira. Malgutasunez, beti ere, herrietako errealitatea kontuan hartuta.\nHerrien egoeraren arabera, bi talde egin dituzte edota bakarra. «Adin kontuengatik edo beraien talde naturalak bi direlako herrian», esan du Del Riok. Azken batean lanketa hobeto egin ahal izatea bilatu dute.\nLehen saioan, gazteengana hurbiltzeko, dinamika edo jolas txikien bidez saiatzen dira gerturatzen, eta beraien herria nola ikusten duten edota zein den beraien egoera zehazten dute. «Herrian nolako jarrera matxistak ikusi dituzten, bizi izan dituzten, LGTBI gaiak edota LGTBI-fobiak, helduekiko harremanak, hau da, nola tratatzen dituzten, udaletxea moduko agenteak, gurasoak, zein aisialdi aukera duten, aisialdi horretan zer pasatzen zaien edota zein joera duten; herri handiagoetara joatekoa edo ez», argitu du. Horrez gain, zenbait herritan gazte lokalak dituzte, eta horiei zein erabilera ematen dieten eta zein gatazka dituzten ere hitz egiten dute. Nola ez, COVID-19aren egoera nola bizi izan duten ere mahai gainean jarri dute. Herriaz ere aritzen dira, eta nola ikusten duten etorkizunean, zein aldaketa eman beharko liratekeen beraiek herrian gustura egoteko edota nolako herria nahi duten galdetzen diete.\n«Zer den generoa, zein genero identitate dauden, edota sexu lehentasunaren inguruan; kontzeptuak bereizteko eta kontzeptuak hobeto ulertzeko», azaldu du. Guzti hori landuta, «horren arabera zein behar zehatz dituzten ikusten dugu», dio Del Riok, eta gaineratu du, «gazteak hurbiltzen dira, eta gogotsu daude. Ikasteko eta gaiak lantzeko gogoa dute».\nAbenduan, lanketa eginda, ondorioak aterako ditu Eihera Kooperatibak.\nGazteak Albiztur Alkiza Altzo Bidania-Goiatz Ikaztegieta Larraul Lizartza\n«Gure artean harremanak sendotzeko egokia izan da»\nEneritz Maiz Etxarri 2021 aza 25 Albiztur\nMaider Iraola, Alaitz Aramendi eta Eneritz Etxeberria albizturtarrak dira, eta hamabost urte dituzte. Herrian Eihera kooperatiba egiten ari den aho...


"Gure abestirik onenak ailegatzeko daudela deritzot" - Bizkaiko Hitza\n“Gure abestirik onenak ailegatzeko daudela deritzot”\nEstilo aldetik euren sustraietara bueltan egin du Hara! taldeak, estudioko bigarren lanagaz. Soinu gordina duten zortzi kantuz osatutako ‘Errotak’ diskoa taularatzeko irrikitan dago Hara! Ondarroako hirukotea.\n2018, urriak 19 Bizkaia, Elkarrizketa 762\nErrotak (Baga Biga) estudioko bigarren lana aurkeztu zuten atzo Bilboko Bira elkartean Hara! talde ondarroarreko musikariek. Jon Kirru Iparragirre Burgoa (Ondarroa, 1979) Hara! taldeko ahotsa eta gitarra jotzaile denak azken lanari buruzko nondik norakoen berri eman dio HITZAri.\nIaz aurkeztu zenuten zuen opera prima, eta orain bigarren lanagaz zatozte.\nDisko honetako kantak lehen estudioko lana kaleratu ondorengo bitarte horretan sortu ditugu. Horietako asko, gainera, grabaketa egin baino hiru bat aste lehenago sortutakoak dira.\nKantu gehiago genituen, hamabi bat, baina azkenean zortzi sartzea erabaki dugu. Azken momentuan ideia berri batzuk sortu zitzaizkigun, eta ondo garatuta eta zehaztuta ez bazeuden ere, arriskatzea aukera ona zela iruditu zitzaigun. Egia esan, gure artean bizirik zegoen emozio hori estudiora eraman eta bigarren diskoko kantetan jasotzen saiatu gara.\nTaldeak berak ere aldaketa asko izan ditu azkenaldian.\nEz da bat-bateko aldaketa izan. Hasiera batean Julen de Diego bateria jotzaileak taldea utzi zuen bizitzako arrazoi ezberdinengatik. Hori eta gero, Gorka Ruiz Epi baxua jotzetik bateria jotzera pasa zen, eta, erritmoa hartu bagenuen ere, Epik taldea uztea erabaki zuen Julenen arrazoi antzerakoengatik. Egia esan, biei eskerrak eman besterik ez daukat. Taldea martxan ipintzeko beharrezkoak izan ziren eta, aldi berean, berriro ere agertokietara salto egiteko aukera eman zidaten.\nEta orain, zeintzuk osatzen duzue taldea?\nEpik taldea utzi eta gero, Aitor Aristondo bateria jotzaile ondarroarra batu zen taldera. Hainbat hilabetez biko formatuan aritu gara kontzertuak ematen. Orain dela gutxi, berriz, Mikel Arrieta eibartarra hasi da, eta talde formatu berria zaleen aurrean aurkezteko irrikan gaude.\nTaldekideak aldatu egin dira. Soinua ere aldatu egin dela deritzozu?\nTaldea apurka-apurka bere nortasuna garatzen joan da, eta konposatzeko orduan ere kantei neurria hartzen ikasi dugu. Soinua hobetu dugula uste dut, orain gordinagoa da. Lehengo lana, berriz, oso kristalinoa zen. Oraingo honetan bestelako esperientzia daukagu eta musikalki ere helduagoak gara. Axular Arizmendi da gure kontzertuetako soinu teknikaria, eta berak taldearen energia oso ondo jaso du. Alde horretatik, bigarren diskoa ere gure soinuarekiko fidelagoa izan da. Axularrek gure indarguneak eta ahulguneak ondo ezagutzen ditu, eta diskoa grabatzerako orduan ere gure onena ateratzea lortu du. Lan ona egin du Axularrek. Halan eta guzti ere, gure abestirik onenak ailegatzeko daudela deritzot.\nDiskoa zer musika estilotakoa dela esango zenuke?\nEstilo aldetik gure sustraietara egin dugu buelta. Ardatz nagusia rocka baldin bada ere, aurreko diskoan egin modura, honek ere nahikoa musika estilotatik edaten du. Stoner, hard rock, nu metal, pop… askotariko musika estiloen zertzeladak ditu. 90eko hamarkadako musikaren eragin handia du.\nZeinek egin du diskoaren azala?\nLeire Urrutia bilbotarrak egin du azala eta barruko diseinu guztia. Horrek ere, gure ustez, lanari bere balio erantsia ematen dio.\nDiskoaren izena nondik dator?\nErrotak izeneko kantu bat dago diskoan, eta hortik hartu dugu diskoaren izena ere. Kantua grabaketa hasi baino pare bat aste lehenago sortutako ideia batetik etorri zen.\nZertaz hitz egiten du?\nKantuaren leloak zera dio: bihur gaitezen ura, mugi bitez errotak.\nKantuaren leloa bera alegoria bat da, eta hori abiapuntu modura hartuta egin dugu kantua.\nZortzi kanta batu dituzue.\nErrotak kantuaz gain honakoak jaso ditugu: Desikasten, Egutegi madarikatua, Oker, Bakarrik, Zertarako hitz egin, Tenneesse eta Ihesaldia.\nZer gai jorratzen dituzte kantuek?\nAskotariko gaiei buruz hitz egiten dute kantuek. Geure buruan eduki behar dugun konfidantza, aldaketak, gizartearen hipokrisia, amodioa eta desamodioa, egitura ekonomikoa…\nKantuak zeuk sortzen dituzu, ezta? Zerk inspiratuta?\nIdeiak burutazio txiki batzuetatik abiatzen dira askotan. Koaderno txiki bat eramaten dut soinean, eta hantxe ideiak jasotzen joaten naiz. Liburu batean irakurri dudana, gertaera bitxiren bat, ikusi dudan zer edo zeri buruzko kezka, hausnarketaren bat…\nDenak kantu propioak al dira?\nIdeia bat edo kantuaren hezurdura ekartzen dut lokalera. Gerokoan, bide ezberdinak probatzen ditugu denon artean kantuak eratzerako sasoian.\nKolaboraziorik eduki duzue?\nHalabeharrez sortutako kolaborazio bakarra dugu. Ez zen aurrez pentsatutakoa izan.\nGrabaketa egin genuenean Aitor eta ni geunden, eta, baxurik ez genuenez, Iñaki Urrutia musikari mutrikuarra bere bost sokako baxua uztera etorri zen Mutrikuko AME estudioetara. Baxua, berez, nik jo behar nuen, baina bere maila ikusita, eta kantak nik baino hobeto interpretatuko zituela ikusirik, laguntzeko eskatu genion. Hiru kantatan kolaboratu du azkenik.\nDiskoaren emaitzagaz pozik geratu zarete?\nOso gustura geratu gara.\nLehenengo aurrerapen singlea ere kalean dago. Zer erantzun eduki du?\nErrotak Euskadi Gaztean dago oraingoz entzugai. Gure kabuz ez dugu kanturik sarera igo. Diskoa kaleratzearekin batera, kantak entzugai jarriko ditugu sare sozialetan eta Interneten.\nZuzenekoekin hasteko gogotsu al zaudete?\nZuzenekoak prestatzen ari gara, eta kontzertuak ere irteten ari dira pixkanaka. Hainbat kontzertu eman ditugu azken lana kaleratu aurretik, baina bigarren diskoko kantuak ez ditugu oraindik taularatu. Urduri bagaude ere, hurrengo lana jendaurrean aurkezteko gogotsu gaude.\nNon izango da lehena?\nAzaroaren 2an Zarauzko Putzuzulo gaztetxearen urteurrenean ariko gara, Optika taldeagaz batera. Gerokoan, berriz, Durangoko Azokan ere izango gara. Ahotsenean zuzenean jotzen egongo gara abenduaren 8an.\nUrtea amaitu baino lehen bertan kontzertu bat ematea aurreikusita daukagu. Aldaketarik ezean, azaroaren 24an joko dugu Portuko Ranpan.\nDiskoa non egongo da salgai?\nPila bat lekutan, ostegunetik bertatik [atzotik]. Alde batetik, gure kontzertuetara etorrita eros daiteke lana, eta, bestetik, Elkarren dendetan edo saltoki handietan. Ondarroan ere ipiniko dugu toki batzuetan, Zurrumurru liburudendan eta Anaitasuna tabernan, esate baterako.


Erdialdearen euskarria | Pasaera eta Kontrola | Futbolean pasatzen diren zundaketak 12-15 urte | Futbolean pasatzen diren probak | Futbol Proba Teknikoak\nAdina: 10 + urte Intentsitatea: ertaina\nDenbora: 15 min Posizioak: 4,5,6,8, 7,11\nJokalariak: 10 + Area: 25x25 yrds\nGaratu jabetza eremu erdigunean.\nDefentsak eta zentral erdialdeen arteko konbinazio-jokoa garatzea.\nAngeluak bizkarrean eraikitzen laguntzeko.\n8 maneiatuak edo banderak / poloak kanal pasarteak sortzeko erabiltzen dira. maniobak bikoteak 5 yrds dira (adinaren eta gaitasunaren arabera egokitu daitezke).\nAriketa txoko bakoitzean 2 jokalarien gutxieneko (8).\nHainbat eredu egiten dira cM erreproduzitzaileetara pasatzen (6,8).\nArea jolasea 25x25yrds da.\n2 pilotak kontrako txokoetan hasten dira. 2 erdilariak kontrolatzen.\nErlojuaren norabideko mugimenduak hasteko.\nNola sortu espazioa (hau da, nahi duzun tokitik kanpo dagoen egiaztatzea, ezkerreko begiradari begiratzen diozu, defendatzaileari separazioa ateratzeko)\nBegiratu konbinazioak azkar jolasteko.\nMugatua ukitzen azkarra play errazteko.\nJasotzea jokalari horien inguruan espazioaren kontzientzia izan behar.\nSorbaldak kontrolatzea sentsibilizatzeko.\nErreproduzitutako erdi-erdian erreproduzitzeko prest egotea.\nIrekitzea (zuritzeko eskailerak) jasotzeko lekua sortzeko.\nPasaporteak aurrean edo sasoian jokatu behar dira.\nJokalari onak oinez zuzenduta.\nAldatu play norabidea.\nMugatu posizio zehatzak ukitu.\n-08 12 2015-Hits: 25805 Jabetza zulatzeko Darren Pitfield\nLaguntza angeluak garatzea eta triangulazioa gainditzea alde txikiko jokoan. 8vs8 joko formatua ...\nErdilariak sortzea eta Space ustiatzea\nFutbolaren trebetasunak igaro eta jasotzea eta norbanako gisa espazioa sortzea eta ...


Veneziera - Wikipedia, entziklopedia askea.\nŁéngua vèneta — Vèneto\nItalia, Kroazia, Eslovenia, Brasil, Mexiko\n2 milioi inguru\nsilabadun hizkuntza, hizkuntza fusionatzailea, nominatibo-akusatibo hizkuntza, subjektua aditza objektua eta aditza-subjektua-objektua\nneutroa, genero maskulinoa eta genero femeninoa\nVeneziera erromantze hizkuntza bat da. Bi milioi pertsona inguruk hitz egiten du; gehienak Italiako Veneto eskualdekoak dira, baina talde txikiak daude Eslovenian, Kroazian, Brasilgo hegoaldean eta Mexikoko Chipilo eta Huatusco hirietan. Askotan italieraren dialekto kontsideratzen den arren, hizkuntzak bere morfologia, sintaxi eta lexiko propioa ditu.\nVenesian izena ematen diote Venezia hirian hitz egiten den aldaerari, eta véneto hizkuntza osoari oro har.\nVenezierazko mezua, denda baten: Qua se parla anca in Veneto («Hemen venezieraz ere hitz egiten da»).\nDizsionario.org, venezieraren hiztegia\nGramaticaveneta.com[Betiko hautsitako esteka] veneziera hizkuntzan eta aldaeren gramatika\nOrriaren azken aldaketa: 28 martxoa 2021, 16:39.


Gediz - Wikipedia, entziklopedia askea.\nTurkiako probintzia Izmir probintzia\nAlaşehir Çayı (en)\nDiken Cayı (en)\nKelebek Çayı (en)\nDemirköprü Reservoir (en)\nGediz (antzinean Hermos, antzinako grezieraz: Ἕρμος edo latinez: Hermus deitua; turkieraz: Gediz Nehri, ˈɡediz ahoskatua) Turkiako ibaia da, Anatolia barrutik igarotzen diren eta Egeo itsasoan isurtzen duten bigarren ibairik luzeena, Menderes ibaiaren ondoren.\nKütahyako probintziako Murat eta Kütahya mendietan jaioa, Manisa probintzian zehar ibiltzen da, Sardestik (egungo Sarf) gertu igarotzen da eta Esmirnako golkoan itsasoratzen da, Maltepe herritik gertu. Guztira 401 kilometroko luzera du, eta bere ibilguan Demirköprü presa dago.\nBere ibaiadar nagusiak Kunduzlu, Selendi, Deliinis, Demrek eta Nif dira. 1998ko apirilaren 15ean, Esmirna probintziako ibaiaren deltako 14.900 hektarea Ramsar lekua izendatu zituzten (945 zk.).\nOrriaren azken aldaketa: 7 urtarrila 2021, 20:30.


Etxarrin agorrilean ez da ospakizunik izanen - Etxarri aranatz - Guaixe.eus\nGuaixe 2020-06-30 12:51\nFestarik ez dagoenez, erraldoiak ez dira aterako.\nUdalak festak eta Ama Birjinaren eguna bertan behera utzi ditu COVID-19aren hedapenak sortutako osasun krisialdiagatik. Ostegunean, 18:30ean, festa batzordea udaletxean bilduko da.\nOsasun publikoagatik Nafarroako Gobernuak eta Nafarroako Udal eta Kontzejuen Federazioak aurten herrietako festa guztiak bertan behera uztea eskatu zuten. Herriko festak hasteko hilabete eskas falta denean, Etxarri Aranazko Udalak jakinarazi du agorrileko ospakizunak bertan behera gelditu direla. Udalak gaztigatu duenez, “urruntze fisikoaren neurriak gehiegi erlaxatzen badira, litekeena da koronabirusaren zirkulazioa berriro aktibatzea. Mota horretako ospakizunetan birusaren transmisioa saihesteko beharrezkoak diren segurtasun-neurriak mantentzea zaila” delako hartu du erabakia udalak. Aurretik Festa Batzordeari jakinarazi dio. Batzordea ostegunean, 18:30ean, udaletxeko bilkura aretoan elkartuko da.\nUdaleko kideak jabetzen dira “festa horiek etxarriar guztiendako duten garrantziaz jabetzen gara. Hori dela eta, erabaki hau atsekabe handiz hartu dugu, baina gauden egoeran bizitzak erdigunean jartzea ezinbestekoa dela uste dugu. Gauzak horrela, osasuna eta zaintzak mota guztietako ospakizun eta ohituren gainetik jarri behar dira, baita jai eremuan ere. Arduraz eta irmotasunez jokatu behar da, koronabirusaren zirkulazioan berragerpenak edo berraktibazioak saihesteko”. Azkenik, etxarriarrei “orain arte bezala, arduraz jokatzeko eta osasun-gomendioak betetzen jarraitzeko deia egiten diegu”.\nErabaki horren ondorioz ere, indarrik gabe gelditu da aurtengo agorrilaren 1, 2, 3, 4, 5, 6, 7 eta 15erako udalak taberna eta ostalaritza establezimenduei emandako ixteko baimen berezia. Beraz, ohiko ordutegi orokorrari segituz, 02:00etan itxi beharko dira establezimendu horiek.


Pixi Beauty Rose Cabiar Balm | Beautyshop.ie\nHasiera / Edertasunik gabeko edertasuna / Pixi Beauty Rose Caviar Balm\nIrudizionalki luxuzkoa, Pixi Rose Caviar Essence pisu gabeko serum-esentzia da, larruazalean urtzen diren lore olio enkapsulatuak dituena, zelulak ederki hidratatzen dituztenak eta distira handiagoak lortzeko distira handitzen duten zelulak. Antioxidatzaile babesgarrietan, erradikal askeek eragindako kalteetatik larruazala babesten dutenak ...\nIrudizionalki luxuzkoa, Pixi Rose Caviar Essence pisu gabeko serum-esentzia da, larruazalean urtzen diren lore olio enkapsulatuak dituena, zelulak ederki hidratatzen dituztenak eta distira handiagoak lortzeko distira handitzen duten zelulak.\nAntioxidatzaile babesgarrietan, larruazala erradikal askeek eragindako kalteetatik babesten duten olio naturalak "kaviar" ale handietan inkapsulatutako olio naturalak macadamia hazia, bergamota zuritu, ekilore lurra, jojoba hazia, mahats hazia, oliba fruitua eta aloe barbadensis hosto olioa dira. , denak batera lan egiten dute findu eta tonua azala leuntzeko. Ezin hobea garbitu eta tonifikatu ondoren, gehitu esentzia dotore hau zure distira-erregimenean eta prestatu konplituak.


Mangle - Wikipedia, entziklopedia askea.\nMangleak Puerto Ricon.\nManglea zuhaitz edo zuhaixka zurkara da, rhizophoraceae familiakoa. Hiruzpalau metroko garaiera izaten dute, baina handienek 15 metroko garaiera ere lor dezakete. Adar luzeak dituzte, eta batzuetan lurrera jaisten dira, bertan kimu berriak sortuz.\nMangleak klima tropikaletako gune zingiratsuetan hazten dira. Gazitasun handia jasan eta oxigeno gutxiko uretan haz daitezkeenez, ibaien bokale eta estuarietako ur geldietan hedatzen dira. Mangle basoek habitat bereziak sortzen dituzte, mangladiak.


Kazetaritza eta Buru Osasuna Sariak 2019 | AGIFES\nAgifesen sentsibilizazio batzordeak hautatu ditu jada 2019ko Kazetaritza eta Buru Osasuna Sarien irabazleak. Urte osoan, Gipuzkoan osasun mentalaren inguruan argitaratu edo igorritako lanak aztertu ditugu eta geure kolektiboaren ikuspegi zabala islatzen duten kazetaritza lanak, sentsibilizazioa sozialaren aldeko eta gizarte estigmaren kontrako apustua egiten dutenak, saritu nahi izan ditugu. Zentzu horretan, komunikabideen lan ona eskertu nahi dugu, buru osasun arazoak normalizatzen eta kolektiboaren gizarteratzea bultzatzen laguntza handia ematen digutelako. Horregatik antolatu dugu ekimen hau seigarren urtez, jardunbide onak saritu egin behar direlakoan baikaude!\nKategoria honetan, Klaudio Landa aurkezlea saritu nahi dugu, urtetan zehar arreta handia eskaini baitie bere telesaioetan gizarte gaiei eta, bereziki, buru osasunari . Betiere sentsibilitate eta errespetu handiz jorratu ditu osasun mentalarekin lorturiko gaiak, horrelako arazoak bizi dituzten pertsonei hitza emanez.\nIdatzizko prentsan Ane Urdangarin kazetariak eginiko lana azpimarratu nahi dugu, ‘El Diario Vasco’ egunkarian suizidioekin erlazionatutako bi erreportaje argitaratzeagatik, lehena otsailean eta bigarrena azaroan. Sakontasunean landutako bi testu izan ziren, lau orrialdekoak biak, non kazetariak arazoari bete-betean heldu zion, senide baten suizidioari aurre egin behar izan dioten pertsonen lekukotasunak oinarritzat hartuz.\nAgifeseko sentsibilizazio batzordeak aintzat hartu du, bereziki, suizidioari eskainitako tarte zabala, ez soilik erreportajeen luzeragatik, baizik eta gaia egunkariaren azalean azpimarratzeagatik ere. Oraindik gai tabua da hau gure gizartean eta egileak errespetu eta sakontasun osoz jorratu du bere lanean.\nEuskadi Irratiko ‘Mezularia’ saioa saritu dugu joan den apirilaren 23an Agifeseko Maider Gorostidi psikologoari egindako elkarrizketagatik.\nSentsibilizazio batzordeak depresioaren gaiari eskainitako tarte zabala nabarmendu nahi du, gizarte-sentsibilizazioari eta sufrimendu egoeran dauden pertsonek laguntza bila dezaten sustatzeari emandako bultzadagatik. Elkarrizketan ‘Zure harremanik zailena’ kanpaina landu zuten, depresioa duten pertsonak ahaldundu eta laguntza profesionala eskatzera bideratzeko helburuarekin 2019an sortu den egitasmoa, hain zuzen. Halaber, buru osasunak duen estigma eta depresioa duten pertsonek erakusten dituzten sintomen inguruan mintzatu ziren, baita Agifesek egoera horiei aurre egiteko eskaintzen dituen zerbitzu zehatzei buruz ere.\nElkarrizketa link honetan duzu entzungai.\nAurten seigarren aldiz emandako sari hauen xedea da buru gaixotasunaren lanketa egokia eta arduratsua egiten duten kazetaritza-lanak aintzat hartu eta saritzea. Bereziki kontuan hartu ditugu gizarte-sentsibilizazioa helburu dituzten erreportaje eta saioak. Hau da, buru osasun arazoen inguruan dagoen estigma gainditzen laguntzen dutenak; buru gaixotasuna duten pertsonen gizarteratzea sustatzen dutenak; patologia horien inguruko aurreiritziak baztertzen dituztenak; eta pertsona horien gaitasunak eta errekuperaziorako aukerak azpimarratzen dituztenak.


ARARTEKOAREN ERAKUNDE-ADIERAZPENA, IRUNGO SAN MARTZIALEKO ALARDEA DELA ETA - EMAKUMEEN BERDINTASUNA ETA OSOTASUNA\nARARTEKOAREN ERAKUNDE-ADIERAZPENA, IRUNGO SAN MARTZIALEKO ALARDEA DELA ETA\nIa hogeita bost urte igaro dira jendaurrean eskatu zenetik gauzatu zedila Irungo emakume batzuen bidezko helburu bat: hain justu, emakumeek beraien herriko alardean gizonezko herrikideek bezalaxe parte hartu ahal izatea. Jaiegun horrek agenda publikoetan tokia hartzen jarraitzen du, bidezko aldarrikapen hori dela medio.\nArarteko erakundeak aurten ere bat egiten du beharrezko oroigarri horrekin, emakumeek alardean berdintasunez parte hartzeko oztopoak kentzeko ahaleginean jarrai dezaten Irungo gizarteak eta gai honek eragindako botere publikoek. Horixe da Irungo biztanleek gehien maite duten jaia, eta herritar guztien ondarea izan beharko luke.\nGaur egun alarde parekidea dagoeneko ekitaldi publikoa ez bada ere, Irungo Udalak protagonismo eraginkorra bereganatu beharko luke alarde parekidea esplizituki babesten eta defendatzen.\nArartekoak argiro adierazi du bere iritzia hainbat gomendiotan; bere doktrina gomendio honetan laburbilduta dago: 3/2010 Gomendio Orokorra, abenduaren 21ekoa, Emakume eta gizonen arteko berdintasuna jaietan. Gomendio horrek oinarritzat hartzen du argi eta garbi defendatu behar dela gizarte benetan parekidea eta emakume-gizonentzako zuzena, eta gogorarazten du erakunde publiko guztiek, baita gizarte-sareek ere, apustu egin behar dutela emakumeen partaidetzazko protagonismoaren eta erabateko herritartasunaren alde, gizonekin alderatuta emakumeak bazter uzten dituzten kultura- eta gizarte-inertzien kontra.\nHorrela, Arartekoarentzat bereziki garrantzitsua da erakunde publiko guztiek eraginkortasunez eta erabakitasunez esku hartzea Euskadin emakumeentzat eta gizonentzat jai parekideak sustatzen.\nHelburu hori lortzeko asmoz -aurreko urteetan bezalaxe Irunen izango da Ararteko erakundea, Julia Hernández Valles (arartekoaren ondokoa) ordezkari duela, jaietan parte hartzean berdintasuna hezurmamitzen urtero ahalegintzen diren emakume eta gizonei laguntzen eta babesa ematen.\nVitoria-Gasteiz, 2019ko ekainaren 28a


Aiziritze 1989 Gau-ainerak — dantzan.eus\nHemen zaude: Hasiera › Bideoak › Aiziritze 1989 Gau-ainerak\nAiziritzen grabatu zituen Claude Iruretagoienak honako irudiok, zenbait egun geroago Burgaintzi taldeak emango zuen kabalkadaren aitzindari gisa. Aitzakia hartuta apropos dantzari beteranoekin egin zen bazkariaren osteko irudiak ditugu eta gau ainerak jauzia dantzatzen ikus ditzakegu.\nJauziaren izenari dagokionez Gau-aiñerak izena darabil Sagasetak bere Luzaideko ddantzak liburuan baina Gay-engnera, Gau-hagnerac, Gaou-anheia edo Gau-ignera izenak ere jasotzen ditu iturriaren arabera. Guilcherrek berriz Gau-ainera jasotzen du, guk hemen egin bezala. Bertsioak bat baino gehiago jaso izan diren arren gehien errepikatzen den egitura hamar esaldiz osatutakoa omen da, hemen ikus eta entzun daitekeenaren antzera. Sagasetak jasotako bertsioan (urratsak izendatzeko aldaerak alde batera utzita) bada alderik hemen ikus daitekeenaren aldean: bigarren esaldian pika-xinple-ebats (zote-erdizka-ebats) jasotzen du; aitzina pika beharrean aitzina egiteko beste bariante bat jasotzen du, zote eta hiru alegia; bosgarren esaldiko xinple-ebats berriz biga-ebats (pika-ebats) bihurtzen da hark jasotako partituran. Hamar esaldiz osatutako neurri bereko doinua da biak bietara.\nDantzakerari erreparatuta berriz, pikak edo zote/doblak bueltan ematen dituztela ikus daiteke eta hartara aitzina pika ere bi urrats eman ostean bueltan ematen dutela. Oro har urratsen bukaerako korta edo ixteko urratsa atzera ematen dute.\nGrabazioan jauzia markatua —hala nola— entzun daitekeen bezala jaso dugu. Tarteka ez da ongi aditzen markatutako urratsa eta bestetan aldiz esataria bera nahasi egiten dela ematen du berdinak beharko luketen esaldi musikal beraren errepikapenak desberdin markatzen baititu. Erdibideko transkripzioa da honako hau, Sagasetak jasotzen duen Amikuze inguruko bertsioan eta Guilcherrek La tradition de danse en Béarn et Pays Basque français liburuan jasotakoan oinarrituta:\nPika-ezker-eskuin-hirur ezker-akaba-pika* X2\nIrudiak: Claude Iruretagoiena / Maritzuli. Aiziritze, Gau-ainerak 1989-01-15.


Erauskin plazako lanak bost astean amaituta izatea espero du udalak - Goierriko Hitza : Goierriko Hitza\nErauskin plazako lanak bost astean amaituta izatea espero du udalak\nLanak hainbat hilabetez luzatu badira ere, datozen bost asteetan bukatuta izatea espero dutela dio alkateak.\nNafarroa Etorbidea eta Kale Nagusia oinezkoentzat lotzeko Erauskin plazan egiten ari diren lanak atzeratuta doaz. Abuztuaren 2an hasi ziren Altuna y Uria enpresako langileak lanean eta amaitzeko epea bost hilabetekoa bazen ere, Aitor Aldasoro alkatearen esanetan, datozen bost astetan amaituko dela espero dute. «Tamaina eta ezaugarri hauek dituen obra batean gorabehera ugari sortzen dira. Bereziki lurzorua irekitzen denean eta zerbitzuen sareak agerian uzten direnean».\n40 urtez aldaketarik gabe izan diren hoditeria eta zerbitzu sareak azaleratzean, «hauen egoera bistan geratzen da, eta hauek txukun jartzea eta berritzea beharrezkoa denean, arduragabekeriaz jokatu gabe hauen egoera eta funtzionamendua bermatzea udalaren ardura da. Atzerapenak onartu eta lanek eskatzen duten denbora onartzea besterik ez da geratzen». Ur sarea, Euskaltel, Telefonica, Iberdrola eta gasa dira, besteak beste, berritu direnak, eta ur zikinen hoditerian inklinazioa handitu dute, lurrean sakontasun handiagora zulatuz. «Denboran aurreratzea baino, arduraz kudeaketa on bat burutzea da udalaren lehentasuna. Horren zorrak lanen atzerapena da, eta ez nolanahikoa. Lanak txukun eta ondo egitea lehenetsi da unean uneko arazoei irtenbidea aurkituz. Lanak bermez ez egiteak erakutsi duelako zein ondorio izan litezkeen». Nekolalde kaleko lanekin ere berdin jokatu zela gogoratu du: «Zorua ongi egonkortzeko lanak luzatu ziren kasu hartan. Oriamendi kaleko lanekin gertaturikoak erakutsi du lanak azkar bukatzeagatik behar den bezala egiten ez badira arazoak berehala agertzen direla. Hori horrela, Oriamendiren kasuan lau urteren buruan berriz ere asfaltatze eta konponketa lanak egitea ekarriko du orduko lanetan egin behar zirenak ez egitearen ondorioz».\nAlkatearen esanetan, «datozen asteetan amaiera gertu ikusteko moduan egongo garela espero da, beti ere gertatu den denbora luze honetako atzerapena onartuta, baina lanak ondo bukatuko direnaren ziurtasunarekin eta zerbitzuen sarea berritu, baldintza onenetan jarri eta urte askoan iraungo dutenaren bermearekin».


3.750 parte-hartzaile baino gehiago, tartean enpresak, zentro teknologikoak eta ekintzaileak, bildu dira basque industry 4.0 ekimenean, eta zibersegurtasunaren euskal ekosistema finkatu dute | BCSC - Zibersegurtasun Euskal Zentroa\nAzaroaren 20an, Daniel Madrid zuzendariak, Information Security Consulting Iberia Practice Leader - GARTNER Consulting, ekitaldia inauguratu zuen honako saio honekin: "Nola eraiki zibersegurtasuneko eredu erresistentea krisi ekonomikoaren eszenatokiaren aurrean".\nAzaroaren 21ean ere zibersegurtasunari buruzko hitzaldiekin jarraitu zuten. Hasteko, Andrew Bochman-ek (Senior Grid Strategist - US Dep. of Energy) eta Samuel Linaresek (Managing Director - Europe and Latin America ICS Security Lead for Energy, Utilities, Chemical and Natural Resources - ACCENTURE) gai honi buruzko hitzaldia eskaini zuten: "Arrisku zibernetikoaren ingeniaritza gehien axola dena babesteko".\nOndoren, Amanda Wallace-k (Managing Director - JP Morgan) "Zibersegurtasuna eta inplikazioak azpiegitura kritikoetan inbertsio pribatua egiteko" gaia aurkeztu zuen.\nGodfrey Gaston (Director - Centre for Secure Information Technologies), Katie Stebbins (Vice President of Economic Development - University of Massachusetts) eta Roni Zehavi (CEO Cyberspark - Rontali Cyber Projects) gai honetaz aritu ziren: "Global EPIC- Zibersegurtasuneko zentroen sare orokorra eraikitzen".\nBestalde, Endika Gil-Uriartek (Alias Robotics), Bernhard Dieber-ek (Head of the robot systems research group - ROBOTICS) eta Thomas Ryden-ek (Managing Director - MassRobotics) "Sistema robotikoetarako zibersegurtasuna" izan zuten hizpide. Eta jarraian, Marina Krotofil-ek (Senior Security Engineer - BASF) "Hackerraren begien bitartez: ICSrako sistema integratuen exploits-ak diseinatzen" gaia jorratu zuen.\nBereziki aipatzekoa da Ana Ayerbek (TRUSTECH - TECNALIA Negozio Unitateko zuzendaria), Camille Johnston-ek (Managing director and founder Ascent Global Security LTD) eta Nina Hasratyan-ek (Policy Manager & Liaison with Stakeholders - European Cyber Security Organisation) eskainitako hitzaldia: "Talentua eta aniztasuna: emakumeek zibersegurtasunean duten rola".\nAzkenik, saioari amaiera eman zioten Sergio Lomban-ek (Digital Trust Services - SGS Group-eko lehendakariordea), David Gonzálezek (Industrial Security Team Leader - IKERLAN) eta Carlos Abadek (zuzendaria - Ziur) "Zibersegurtasuneko produktuen ziurtapena industria-aparatu konektatuentzat" hitzaldiarekin.\nAzaroaren 20an, Mikel Gastesik (Senior Threat Analyst Countercraft) eman zion hasiera hitzaldi-zikloari: "TTP-ak: Intel?, praktikoak?, alferrikakoak? hitzaldiarekin. Jarraian, Gerard Vidalek (Enigmediaren sortzaileak) "uretako azpiegitura kritikoetan erabilitako sistema industrialen arriskuetarako irtenbideen eraginkortasun-neurria" aurkeztu zuen.\nMariano Palomok (malwarearen analista) jarraitu zuen "Ez saiatu malwarearen analista bati lapurtzen edo honako hau pasatuko da...." hitzaldiarekin, eta, ondoren, Adrián Antónek (malwarearen analista) "Zaintza digitala hauteskunde-kanpainetan" hitzaldia eskaini zuen. Gorka Gonzalok, berriz, (Cybersecurity Auditor and Penetration Tester in ITS Security) "Massive Cloud Compromise" aurkeztu zuen, eta, jarraian, Ramón Sáez (CCN-CERT-eko Alerta sistemen eta gorabeheren kudeaketaren arduraduna) etorri zen "Carmen eta Claudiarekin mehatxu bila" hitzaldiarekin.\nAzkenik, Roberto Velascok (CEO and founder Hdiv Security) eman zion amaiera lehen eguneko hitzaldien zikloari "Softwarearen segurtasuna nola automatizatu" aurkezpenarekin, eta, jarraian, Angel Alonsok (Chief Information Officer in Dikar S. Coop eta EuskalHack segurtasun-elkarteko kidea), ere "EuskalHack Social Engineering Capture The Flag" hitzaldia eskaini zuen.\nAzaroaren 21ean, Alejandra Venturak (Cybersecurity researcher, INCIBE) inauguratu zuen hitzaldi-sorta "Mehatxuak open source erremintekin ehizatzen" gaiarekin. Jarraian, Xabier Panaderok (CERT zuzendaria, CESICAT) eta Alberto Magallónek (Head of Threat Analysis. CESICAT) "[email protected]" aurkeztu zuten.\nFrancisco Montserratek (segurtasun-teknikaria, REDIRIS) "DDOS erasoak ISP mailan" hitzaldia eskaini zuen, eta, ondoren, Luis del Vallek (CEO, Sealpath) "CAD-en eta jabetza intelektualaren babesa hornidura-katean" izenekoa.\nAmaitzeko, Pablo Estevan Fernándezek (Sistemen ingeniari exekutiboa RSA Security-n), Jonathan Hurtado Yrulak (Negozio-garapena IoT-Dell Technologies-ean) eta Alicia Peña Guiradok (Dell Technologies) "IoT Edge-ren garapen eta sekurizaziorako teknologia berriak" hitzaldia aurkeztu zuten.\nBasque Cybersecurity Centre-ek (BCSC) gonbidatuta, ekitaldiari esker FIRST-eko kideak elkartu dira; hots, zibersegurtasunaren arloko gorabeherei erantzuna emateko ekipoen munduko forokoak


Hezitzaile Eskolaren hurrengo saioak aurkeztu ditu Udalak | Herribizia\nEzkerretik eskuinera: Bea Martín, Gazteria azpisaileko dinamizatzailea, eta Maite Gartzia, Gazteria azpisaileko zinegotzia.\nErrenterian garrantzi handikoak diren eta haur eta nerabeen aisialdian eta hezkuntza prozesuan oinarrizko diren hainbat gairen inguruko bi saio monografiko antolatu dira, aritu eta adituak herrira gonbidatuz Hik Hasi Euskal Heziketarako egitasmoaren laguntzarekin.\nAniztasuna generoaren gaiaiarekin gurutzatzen denean, zein egoera, galdera zalantza agertzen dira? Zein dira gizartearen indar guneak eta erronkak? Galdera hauen erantzuna bilatzen saiatuko dira otsailaren 29an ‘Kultur aniztasuna eta generoa gure herrietan. Gogoeta batzuk part ekatzen’ saioaren esker.\nSaio guztiak 10:00etatik 13:00etara egingo dira Merkatuzarren.\nInformazio gehiago jasotzeko eta izena emateko gazteria@errenteria.eus helbidera idatzi behar da, 943 449 606 telefonora deitu dezake nahi duenak edo gazteria.errenteria.eus webean kontsultatu.\nPlazak mugatuak dira eta ezinbestekoa da izena ematea.\nGutxieneko partaide-kopurua taldea osatzeko: 10 pertsona.\nDori Pescador omenduko dute larunbatean\nOstiralean izango da Madalenetako Jai Batzordearen lehen bilkura


Gazteria departamenduaren diru-laguntzak eskatzeko deialdia zabalik da | El Diario Vasco\nZarautzGazteria departamenduaren diru-laguntzak eskatzeko deialdia zabalik da\nGazteria departamenduaren diru-laguntzak eskatzeko deialdia zabalik da\nDV ZARAUTZ. Miércoles, 9 mayo 2018, 08:21\nGazteria departamenduak 2018 urte honetarako eskain-tzen dituen sormena eta kultur hedapenerako diru-laguntzak eskatzeko deialdiak argitaratu dira Gipuzkoako Aldizkari Ofizialean. Bi deialdi zabaldu dira: lehenengoan, Zarauzko gazteei edo irabazi asmorik gabeko gazte eta gizarte elkarteei zuzendutako diru-laguntzak jasotzen dira, eta bertan, urteetako programaketa, begiraleen prestakuntza, materialen inbentagarria erostea eta ekimen puntualentzat diru-laguntzak eskaintzen dira. Bigarren deialdiak gazteen sormena eta kultur hedapenerako diru-laguntzak jasotzen ditu, besteak beste, maketak, diskoak, aldizkariak, emanaldiak, dantzaldiak, antzezlanak eta bideo-proiektuak lantzeko. Hala, diru-laguntza hauek eskatu ahal izateko, eskatzaileek 14-30 urte bitartean izatea eta taldearen bi heren Zarauzko udalerrian bizi-tzea azken urtean eskatzen da.\nJon Andoni Urdangarin Urrutia, Gaztedi zinegotziak nabarmendu duenez, «inork ez du zalantzan jartzen Zarauzko gazteok ekimenerako eta sormenerako grina badugula; hortaz, proiektu edota asmo horiek gauzatzeko laguntza eskaini nahi dugu Udaletik. Izan ere, gure helburua Zarauzko gazte oro laguntzea da, elkarte edo taldeek egiten edota antolatzen dituzten ekintza guztiek herria biziberritzen, alaitzen eta aisialdia errazten laguntzen dutelako».\nEskaerak maiatzaren 14a arte aurkez daitezke Herritarren Arreta Zerbitzuan (HAZ), Kale Nagusiko 29. zenbakian. Informazio gehiagorako 943.005122, gazteri@zarautz.eus edo Gaztelekuan.\nLa Feria Medieval se asienta en Zarautz\nHezkuntzako ziklo teknikoetan emakume oso gutxi Igandeko hiru ibilaldiek 682 mendizale bildu zituzten


Aholkuak antolatzaileentzat - Diario de Noticias de Navarra\nJardunaldi bat antolatzen ari zara, edo argitalpen kolektibo bat abian jartzen. Euskal idazle bat behar duzu, edo euskal intelektual bat, edo irakasle bat -hemendik aurrera, laburbiltzearren, EI bat-. Euskalgin-tzaren, herrigintzaren, administrazioaren edo agian pixka bat guztiaren parte zara. Hona jarraitzea komeniko litzaizkizukeen zenbait aholku praktiko.\n1.- Garaiz luzatu proposamena, nahikoa denborarekin: 32.000 karaktereko testu bat edo hitzaldi guztiz berri bat bi aste barrurako/etzirako/atzorako enkargatzea ez da ideia onena izaten, eta epea zehazten duen zure mezua jasotzeak aztoramenduren bat eragin diezaioke EIari.\n2.- Saiatu eskaera EIaren profilera egokitzen, ahal den neurrian: EIak, uste zabalduenaren eta irratiko edo telebistako tertuliek erakusten dutenaren kontra, ez dira beti gai edozein gauzari buruz aritzeko -are gutxiago etzirako bada-. Eta, ez ahaztu: gezurra iruditzen bazaizu ere, hitzaldi bat, artikulu bat edo ipuin bat idazteak lanak ematen ditu, batez ere ondo burutu nahi badira.\n3.- Ez haserretu EIak, dena delakoagatik -agian 1. edo 2. puntuan zehaztutako arrazoietako batengatik, edo biengatik-, ezezkoa ematen badizu. Edo, ados, sumindu, baina ez erakutsi. Eta, ondoren, erantzun iezaiozu sentitzen duzula, eskerrik asko eta hurrengora arte, hots, adeitasun apur batekin, eta ez ohiko euskal lehortasunarekin. Hitz gakoa hemen -apuntatu- jendetasuna da.\n4.- Ez izan -horren- egiatia: ez duzu zertan EIa informatu aldez aurretik ezezkoa eman duen beste EI baten eskutik iritsi dela zure proposamena, eta are gutxiago beste baten ordezkoaren ordezko izateko jo duzula, azken buruan, harengana. Modu horretan, ziurrenik, pozikago emango dizu baietza: EIek, askotan, fikzioekin lan egiten dute, eta fikziozko mundu batean bizi nahi dute, eta beren merituengatik deituak izan direla sinetsi.\n5.- Aurreko aholkuari jarraiki, emaiozu EIari kariño apur bat, are koipe pixkatxo bat; utzi berriz ere albo batera euskal estilo siku hori. EIa senti dadila, une batez sikiera, estimatua, are ezinbestekoa; horrek ere lagunduko dizu haren baietza eskuratzen. Hitzaldi aretora heldu eta lau katu ikustean -edo eskatu diozun testuaren zabalkuntza benetakoaz jabetzean-, itzuliko da errealitatera, lasai egon.\n6.- Ez izan beldurrik diruari buruz hitz egiteari, edo diru ezari buruz hitz egiteari; lana eskatzeko deitu badiozu, esaiozu zerbait ordainketari buruz, arren. EIa, oro har, ohituta dago euskalgintzaren estutasunetara, eta, gauzak ondo azalduz gero, agian prest egongo da, askotan, lana diru gutxiren truk edo are debalde egiteko -batez ere 5. puntuan iradokitakori eutsi badiozu-. Baina gutxienez saiatu bidaia ordaintzen: ez egin diruaz hitz egitea dotorea izango ez balitz bezala. Badakigu EI gehienek beste nonbaitetik ateratzen dutela irabazpidea, ze erremedio, baina bada horretaz bizitzen saiatzen den jendea, eta haiekiko begirunez, sikiera, diruaz argi eta garbi aritu beharko zenuke.\n(Oharra: askotan idazleok gara antolaketa-lan horietaz arduratzen garenok, eta, ondorioz, aholku hauek, ezer baino lehenago, autoaholkuak dira, egindako hanka-sartzeen eta itsuskerien zeharkako aitortza eta, aurrerantzean, on-tzeko asmoaren erakusketa).